**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 12 Δεκεμβρίου 2023, ημέρα Δευτέρα και ώρα 15.10΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ.: Παναγιώτης Σταμπουλίδης, Εντεταλμένος Σύμβουλος του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ), Δέσποινα Κουτσούμπα, Αντιπρόεδρος του Συλλόγου Ελλήνων Αρχαιολόγων (ΣΕΑ) και Χρήστος Παπαδημητρίου, Αναπληρωτής Πρόεδρος του Εθνικού Οργανισμού Διερεύνησης Αεροπορικών & Σιδηροδρομικών Ατυχημάτων και Ασφάλειας Μεταφορών (ΕΟΔΑΣΑΑΜ).

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ.: Στέφανος Γεωργιάδης, Υπεύθυνος Εξωστρέφειας και Διεθνών Σχέσεων της Κεντρικής Ένωσης Επιμελητηρίων Ελλάδος (ΚΕΕΕ) και Πρόεδρος Επιμελητηρίου Δράμας, Αντώνιος Μέγγουλης, Διευθυντής και Νομικός Σύμβουλος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Γεώργιος Μιχαλόπουλος, Πρόεδρος του Συνδέσμου Ημερήσιων Περιφερειακών Εφημερίδων (ΣΗΠΕ), Μιχαήλ Γιαννάκος, Πρόεδρος της Πανελλήνιας Ομοσπονδίας Εργαζομένων Δημοσίων Νοσοκομείων (ΠΟΕΔΗΝ), Πάνος Παπανικολάου, Γενικός Γραμματέας της Ομοσπονδίας Ενώσεων Νοσοκομειακών Γιατρών Ελλάδας (ΟΕΝΓΕ), Αικατερίνη Κυριάκου, Μέλος του Σωματείου Εργαζομένων από τη Στελέχωση Κινητών Μονάδων Υγείας του Εθνικού Οργανισμού Δημόσιας Υγείας (ΚΟΜΥ ΕΟΔΥ), Γεώργιος Κασαπίδης, Περιφερειάρχης Δυτικής Μακεδονίας, Γρηγόριος Γερακαράκος, Πρόεδρος της Πανελλήνιας Ομοσπονδίας Αστυνομικών Υπαλλήλων (ΠΟΑΣΥ), Ανδρέας Βέλλιος, Πρόεδρος της Πανελλήνιας Ομοσπονδίας Αξιωματικών Αστυνομίας (ΠΟΑΞΙΑ) ,Παντελής Μόσχος, Πρόεδρος της Πανελλαδικής Ομοσπονδίας Συλλόγων Παραγωγών Αγροτικών Προϊόντων Πωλητών Λαϊκών Αγορών (ΠΟΣΠΑΠΠΛΑ), Σταύρος Αρναουτάκης, Περιφερειάρχης Κρήτης, εκπρόσωπος της Ένωσης Περιφερειών Ελλάδος (ΕΝΠΕ) και Γρηγόριος Τριανταφυλλόπουλος, Πρόεδρος της Ένωσης Ιδιοκτητών Ημερήσιων Επαρχιακών Εφημερίδων (ΕΙΗΕΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Τσιάρας Κωνσταντίνος, Παναγιωτόπουλος Ανδρέας, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Οικονομόπουλος Αναστάσιος, Νατσιός Δημήτριος, Καζαμίας Αλέξανδρος, Καραγεωργοπούλου Ελένη και Τσακαλώτος Ευκλείδης.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Αρχίζουμε τη συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις», με τη δεύτερη συνεδρίαση, την ακρόαση των εξωκοινοβουλευτικών προσώπων.

Αρχίζουμε με τους φορείς, με τον κ. Παναγιώτη Σταμπουλίδη, Εντεταλμένο Σύμβουλο του Ταμείου Αξιοποίησης Ιδιωτικής Περιουσίας του Δημοσίου.

**ΠΑΝΑΓΙΩΤΗΣ ΣΤΑΜΠΟΥΛΙΔΗΣ (Εντεταλμένος Σύμβουλος του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ)):** Ευχαριστώ πολύ, κύριε Πρόεδρε.

Καλησπέρα σε όλους, καλησπέρα στους κύριους βουλευτές.

Με το άρθρο 18, προωθείται η ρύθμιση, με την οποία δίνεται η δυνατότητα στο Υπουργείο Υγείας και μόνο, να μπορέσει να στελεχώσει τις τεχνικές του υπηρεσίες, οι οποίες έχουν αναλάβει να ολοκληρώσουν και να παραλάβουν τα έργα, τα οποία είναι ενταγμένα μόνο στο Ταμείο Ανάκαμψης και Ανθεκτικότητας.

Δίνει τη δυνατότητα μέσω των συμβάσεων που έχει αναπτύξει το Υπουργείο Υγείας και οι Περιφερειακές Διευθύνσεις, με το ΤΑΙΠΕΔ, ούτως ώστε να μπορέσουμε να τους υποστηρίξουμε, με ιδιωτικούς φορείς επίβλεψης και παραλαβής των έργων.

Είναι κάτι το οποίο εξάλλου προβλέπεται και από το ν. 4412, το άρθρο 136. Ενεργοποιούμε αυτή τη δυνατότητα και θεωρούμε ότι με αυτό τον τρόπο και ποιοτικά, αλλά και ουσιαστικά, οι τεχνικές υπηρεσίες του Υπουργείου Υγείας και των Υγειονομικών Περιφερειών θα μπορέσουν να ανταπεξέλθουν στο μεγάλο φόρτο εργασίας, στους οποίους έχει ανατεθεί, από τα έργα, τα οποία από κοινού δημοπρατούμε καθημερινά.

Θυμίζω ότι το ΤΑΙΠΕΔ έχει αναλάβει να δημοπρατήσει ως διενεργούσα το διαγωνισμό αρχή, για λογαριασμό του Υπουργείου Υγείας και των Υγειονομικών Υπηρεσιών, 156 τεχνικές παρεμβάσεις, στα Κέντρα Υγείας και κοντά στα 94-95 νοσοκομεία, τα οποία αναβαθμίζονται σε όλη τη χώρα.

Με αυτή την ρύθμιση προσθέτουμε άλλο ένα εργαλείο στη φαρέτρα του ΤΑΙΠΕΔ ούτως ώστε να μπορέσει να συμβάλει καθοριστικά στην υποστήριξη των τεχνικών υπηρεσιών.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε Σταμπουλίδη.

Τον λόγο έχει η κυρία Δέσποινα Κουτσούμπα, Αντιπρόεδρος του Συλλόγου Ελλήνων Αρχαιολόγων.

**ΔΕΣΠΟΙΝΑ ΚΟΥΤΣΟΥΜΠΑ (Αντιπρόεδρος του Συλλόγου Ελλήνων Αρχαιολόγων (ΣΕΑ)):** Γειά σας και ευχαριστούμε.

Εμείς, βέβαια, δεν είμαστε για τον κυρίως κορμό του νομοσχεδίου. Είναι για το μέρος «ΣΤ΄-ΕΠΕΙΓΟΥΣΕΣ ΔΙΑΤΑΞΕΙΣ ΥΠΟΥΡΓΕΙΟΥ ΠΟΛΙΤΙΣΜΟΥ». Υπάρχουν τρεις, για τις οποίες έχει βγάλει ανακοίνωση ο Σύλλογος Ελλήνων Αρχαιολόγων.

Η πρώτη αφορά τα άρθρα 75 και 76, οι οποίες αλλάζουν για άλλη μια φορά το ν. 5021/2023. Ο νόμος αυτός είναι ο νόμος που ψηφίστηκε τον Μάρτιο, από το Κοινοβούλιό σας, για να μετατρέψει τα πέντε μεγαλύτερα μουσεία της χώρας, σε δημόσια αρχαιολογικά μουσεία της χώρας, σε νομικά πρόσωπα δημοσίου δικαίου και μάλιστα, με διοικητικά συμβούλια διορισμένα από την Υπουργό Πολιτισμού και γενικές διευθύντριες διορισμένες με μόνη απόφαση της Υπουργού Πολιτισμού.

Τότε είχαν προβληθεί ως επιχειρήματα, η οικονομική και διοικητική αυτοτέλεια αυτών των μουσείων. Στην πραγματικότητα τα Μουσεία από τότε μέχρι τώρα λειτουργούν με έξοδα του Κρατικού Προϋπολογισμού, του Προϋπολογισμού του Υπουργείου Πολιτισμού. Είναι η δεύτερη φορά που γίνεται τροποποίηση πάνω σε αυτό το νόμο που δείχνει πόσο πρόχειρα φτιαγμένος ήταν αυτός ο νόμος και αυτή τη φορά, η τροποποίηση λέει ότι και για το 2024, όχι μόνο για το 2023, το προσωπικό των συμβασιούχων, μέχρι τον Απρίλη του 2024 θα πληρώνονται από τον Κρατικό Προϋπολογισμό του Υπουργείου Πολιτισμού. Βεβαίως, καλά θα κάνει και θα πληρώνει για να μη μείνει απλήρωτο, αλλά αυτό δείχνει ότι στην πραγματικότητα, τα Ν.Π.Δ.Δ., δεν λειτουργούν. Το ίδιο και με τις γενικές διευθύντριες, τις τρεις από τις πέντε που προέρχονται από την ιεραρχία του Υπουργείου, με την τροπολογία αυτή που έρχεται ενώπιον σας. Θα πληρώνονται, επίσης, από τον Κρατικό Προϋπολογισμό του Υπουργείου Πολιτισμού, για όλη τη διάρκεια της θητείας τους. Και ξαναλέω και καλά θα κάνουν να πληρώνονται, διότι από τον Κρατικό Προϋπολογισμό πληρώνονται όλα αυτά, όμως, στην πραγματικότητα αυτό δείχνει την αποτυχία ενός νόμου που πολυδιαφημίστηκε από την Κυβέρνηση. Εμείς γι’ αυτό το νόμο έχουμε προσφύγει στο Συμβούλιο της Επικρατείας, τρία Σωματεία του Υπουργείου και αυτό εκδικάζεται τον Ιούνιο, η Συνταγματικότητα ή μη του νόμου. Για την ώρα, όμως, μπορούμε να δούμε, με βάση τη δεύτερη- μέσα σε εννέα μήνες - φορά που τροποποιείται αυτός ο νόμος, την αναποτελεσματικότητά του και επί της ουσίας.

Για το άρθρο 77 που είναι πάρα πολύ σημαντικό για μάς, είναι το Μητρώο Προσωπικού Αρχαιολογικών Εργασιών. Το Μητρώο Προσωπικού Αρχαιολογικών Εργασιών, είναι ένα μητρώο που θεσμοθετήθηκε το 2018, με σκοπό τα αρχαιολογικά έργα που γίνονται με αυτεπιστασία, από την Αρχαιολογική Υπηρεσία, να μπορέσουν, να συντομευτούν οι χρόνοι έναρξής τους. Τι είναι το μητρώο; Το μητρώο είναι ένα ηλεκτρονικό μητρώο, στο οποίο κάθε συμβασιούχος θα καταθέτει τα προσόντα του και θα μετρούνται τα μόρια αυτόματα. Τι γίνεται σήμερα; Εξήντα Υπηρεσίες του Υπουργείου Πολιτισμού, κάθε συμβασιούχος κάνει σε κάθε μία Υπηρεσία τα χαρτιά του και κάθε μια Υπηρεσία χωριστά, με τη δική της Επιτροπή, πρέπει να μετράει τα ίδια μόρια.

Καταλαβαίνετε ότι αυτό παίρνει χρόνο και υπάρχει και μια γραφειοκρατία. Εάν υπάρχει ένα ηλεκτρονικό μητρώο, όπου τα μόρια μετριούνται αυτόματα, όπως υπάρχει σε άλλες περιπτώσεις, για παράδειγμα η Σχολή Δημόσιας Διοίκησης ή οι εκπαιδευτικοί που διδάσκουν στα ΙΕΚ, έχουν τέτοιο μητρώο. Με αυτό το μητρώο, λοιπόν, θα μπορούμε πολύ πιο γρήγορα εμείς να κάνουμε τις προσλήψεις. Δυστυχώς, από το 2018 το μητρώο παίρνει συνεχείς παρατάσεις και τώρα η Υπουργός έρχεται και φέρνει άλλη μια παράταση εξαμήνου. Εμείς ζητάμε από τη Βουλή πραγματικά να μην την ψηφίσει αυτή την παράταση. Να ζητήσει από την Υπουργό σε έναν, σε δύο μήνες, έπρεπε ήδη να είναι έτοιμο το μητρώο μετά από πόσα χρόνια, ούτως ώστε να μπορούν τα αρχαιολογικά έργα να γίνονται πιο γρήγορα και να στηριχθεί με αυτό τον τρόπο η Αρχαιολογική Υπηρεσία και αρχαιολογική αυτεπιστασία που είναι πάρα πολύ σημαντική για την προστασία των αρχαιοτήτων και την ποιότητα των έργων. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Κι εμείς σας ευχαριστούμε.

Το λόγο έχει ο κ. Παπαδημητρίου.

**ΧΡΗΣΤΟΣ ΠΑΠΑΔΗΜΗΤΡΙΟΥ (Αναπληρωτής Πρόεδρος του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών (ΕΟΔΑΣΑΑΜ))**: Κύριε Πρόεδρε, ευχαριστώ. Με το άρθρο 63 του νόμου εισάγεται μία τροποποίηση στις μεταβατικές διατάξεις του άρθρου 50 του νόμου 5014/23, με το οποίο ορίζεται ότι καθήκοντα διερεύνησης σιδηροδρομικών ατυχημάτων αναλαμβάνει ο ΕΟΔΑΣΑΑΜ από τη στιγμή του διορισμού των μελών του Συμβουλίου του και όχι από την στιγμή της κατάρτισης του εσωτερικού κανονισμού λειτουργίας του ΕΟΔΑΣΑΑΜ.

Θεωρούμε ότι αυτή η ρύθμιση είναι χρήσιμη και απαραίτητη, διότι για να εκδοθεί εσωτερικός κανονισμός λειτουργίας του νεοσύστατου φορέα μας θα απαιτηθεί περίπου χρονικό διάστημα ενός έτους γιατί πρέπει να γίνει με Προεδρικό Διάταγμα, ενώ κατά το χρονικό αυτό διάστημα καλούμαστε ως Εθνικός Οργανισμός Διερεύνησης Αεροπορικών και Σιδηροδρομικών Ατυχημάτων να διερευνήσουμε μεταξύ άλλων το σιδηροδρομικό ατύχημα των Τεμπών, το οποίο έχει συμβεί κατά το χρόνο κατά το οποίο ο Οργανισμός ναι μεν είχε συσταθεί με το νόμο 5014/23, αλλά δεν είχε συσταθεί το συμβούλιο του, το οποίο ορίστηκε με απόφαση του Υπουργού Υποδομών κυρίου Χρήστου Σταϊκούρα στις 19 Σεπτεμβρίου 2023. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Και εμείς σας ευχαριστούμε κύριε Παπαδημητρίου.

Το λόγο έχει μέσω webex ο κ. Γεωργιάδης.

**ΣΤΕΦΑΝΟΣ ΓΕΩΡΓΙΑΔΗΣ (Υπεύθυνος Εξωστρέφειας και Διεθνών Σχέσεων της Κεντρικής Ένωσης Επιμελητηρίων Ελλάδος (ΚΕΕΕ) και Πρόεδρος Επιμελητηρίου Δράμας)**: Θα ήθελα να πω σχετικά με την παράγραφο, η οποία έχει σε σχέση με το μέρος β΄ των οργανωτικών διαδικαστικών διατάξεων για την οικονομική ανάπτυξη, κεφάλαιο α΄, ρυθμίσεις για την απρόσκοπτη υλοποίηση του Εθνικού Προγράμματος Ανάπτυξης και του Προγράμματος Δημοσίων Επενδύσεων, θεωρώ ότι είναι μια πολύ καίρια παρέμβαση βελτίωσης των συνολικών διαδικασιών για το ΤΠΑΑ και το ΠΠΑ και νομίζω ότι αυτό έπρεπε να είχε γίνει ήδη, ώστε να μπορέσουμε να είμαστε περισσότερο ευέλικτοι στις διαχειριστικές αρχές για να μπορέσουμε να εξυπηρετήσουμε ουσιαστικά τα επενδυτικά σχέδια.

Θέλω επίσης να επισημάνω σχετικά με τις διατάξεις του Υπουργείου Ανάπτυξης, στο κεφάλαιο β΄, ότι θα ήταν δόκιμο να εξετάσουμε στην παράγραφο 2, του άρθρου 45, αν θα πρέπει να τροποποιηθεί και να συμπεριληφθεί οι περιπτώσεις εκείνων των επενδυτικών σχεδίων για τα οποία είχαν υποβληθεί κάποιο αίτημα παράτασης για το οποίο έχει γνωμοδοτήσει θετικά η γνωμοδοτική επιτροπή και δεν έχει εκδοθεί σχετική απόφαση ή το οποίο δεν έχει εξεταστεί για λόγους ανωτέρας βίας. Θέλω να πω ότι με αυτό τον τρόπο έχουμε τη δυνατότητα μιας ισότιμης αντιμετώπισης. Διότι, αν για κάποιο λόγο υπήρξε θετική γνωμοδότηση, καλό είναι αυτά τα σχέδια να μπορέσουν να υλοποιηθούν.

Θα ήθελα, επίσης, να πω ότι στην παράγραφο 2, αφού συμπεριληφθούν αυτά τα οποία προανέφερα, σχετικά με τις διατάξεις της παραγράφου 3, του ίδιου άρθρου, θα πρέπει ίσως να αποσυνδεθεί η προϋπόθεση ολοκλήρωσης του 50% μέχρι μια συγκεκριμένη ημερομηνία, όταν μιλάμε για επενδυτικά σχέδια που έχουν λάβει έγκριση παράτασης ολοκλήρωσης για λόγους ανωτέρας βίας, καθώς δεν υπάρχει λογική συσχέτιση της επιβολής κύρωσης για την νυν εκπλήρωση του 50% σε έναν φορέα που ακριβώς για λόγους ανωτέρας βίας του ενέκρινε η γνωμοδοτική επιτροπή την παράταση.

Δηλαδή, από τη στιγμή που δεχόμαστε ότι υπάρχουν λόγοι ανωτέρας βίας και γι’ αυτό υπήρξε η παράταση, καλό θα είναι να το αποδεχθούμε και στο νόμο, ώστε να μην επιβάλλεται η κύρωση σε περίπτωση μη υλοποίησης του 50%.

Θα ήθελα να επισημάνω ότι οι γενικότερες παρεμβάσεις του Υπουργείου Ανάπτυξης είναι στη σωστή κατεύθυνση. Τα ζητήματα επίσης που αφορούν τα ΣΔΙΤ μας βρίσκουν απολύτως σύμφωνους. Επομένως, θεωρώ ότι το συγκεκριμένο νομοσχέδιο κινείται ουσιαστικά στην επίλυση σοβαρών ζητημάτων.

Επίσης, θα ήθελα να πω ότι συμφωνούμε με το πλαφόν του 3% για τις επαγγελματικές μισθώσεις, διότι αποτελεί ουσιαστικά μια μεγάλη βοήθεια στη μικρή και μικρομεσαία επιχείρηση.

Αυτά, κ. Πρόεδρε, σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ** (**Πρόεδρος της Επιτροπής):** Κι εμείς σας ευχαριστούμε, κύριε Γεωργιάδη.

Και συνεχίζουμε την ακρόαση των φορέων με τον κ. Αντώνιο Μέγγουλη, Διευθυντή της Ελληνικής Συνομοσπονδίας Εμπορίου και Επιχειρηματικότητας, για τρία λεπτά.

**ΑΝΤΩΝΙΟΣ ΜΕΓΓΟΥΛΗΣ (Διευθυντής και Νομικός Σύμβουλος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ)):** Ευχαριστώ πολύ, κ. Πρόεδρε.

Επί του άρθρου 3 καταρχήν, η παρακολούθηση, η αξιολόγηση και η αναθεώρηση των τομεακών προγραμμάτων ανάπτυξης και των περιφερειακών προγραμμάτων είναι κρίσιμης σημασίας για τη διαμόρφωση των αναπτυξιακών αξόνων. Η επικαιροποίηση των αρμοδιοτήτων της παραγράφου 2 του άρθρου 128, είναι επίσης απαραίτητη.

Η αντικατάσταση της παραγράφου 3, επίσης εξειδικεύει περισσότερο τη διαδικασία αναθεώρησης των σχετικών προγραμμάτων και φαίνεται πως είναι προς τη σωστή κατεύθυνση.

Επί των άρθρων 10 και 11, βρισκόμαστε σε αυτό το ιδιαίτερο μεταίχμιο όπου μια διαχειριστική περίοδο κλείνει και μια νέα ανοίγει. Το συγκεκριμένο χρονικό όριο, προϋποθέτει συγκεκριμένες παρεμβάσεις. Τα άρθρα 10 και 11 λειτουργούν στην κατεύθυνση αυτή. Το άρθρο 10 προβλέπει τη δυνατότητα εκ νέου απόσπασης και κινητικότητας των υπαλλήλων που είχαν υπηρετήσει σε ειδικές υπηρεσίες ή στην κεντρική υπηρεσία της **«**ΜΟΔ ΑΕ» και είναι στη σωστή κατεύθυνση και θα συμβάλλει στο ταχύτερο δυνατό κλείσιμο της περιόδου 14΄-20΄ και στην επιτάχυνση των διαδικασιών της περιόδου 21΄-27΄.

Παράλληλα, για την επιτάχυνση του κλεισίματος των πράξεων της περιόδου του ΕΣΠΑ 2014-2020, προβλέπεται η συγκρότηση ειδικού μητρώου επαληθευτών ελεγκτών φυσικών ή νομικών προσώπων. Η επιτάχυνση της διαδικασίας του κλεισίματος είναι απαραίτητη, ώστε να επιταχυνθεί και η εκταμίευση των πόρων και σε αυτό είναι απαραίτητη η διενέργεια των επαληθεύσεων.

Επί του άρθρου 22, η παρατήρησή μας δεν αφορά στην τροποποίηση του άρθρου 4 του νόμου ν. 3389/2005, αλλά στην υφιστάμενη παράγραφο γ΄ και αφορά σε ένα πάγιο αίτημά μας. Συγκεκριμένα, σε σχέση με τη μονάδα Συμπράξεων Δημοσίου και Ιδιωτικού Τομέα σημειώνεται ότι η μονάδα ΣΔΙΤ επεξεργάζεται τα στοιχεία που λαμβάνει από επαγγελματικούς και επιχειρηματικούς φορείς, όπως ενδεικτικά είναι η Ελληνική Ένωση Τραπεζών, το Τεχνικό Επιμελητήριο, το Οικονομικό Επιμελητήριο και ο Σύνδεσμος Εργοληπτικών Εταιρειών.

Θεωρούμε ότι στην παράγραφο αυτή πρέπει να ενταχθούν και οι κοινωνικοί εταίροι της επιχειρηματικότητας που διαθέτουν - πρέπει να σημειωθεί αυτό – δεδομένα, τα οποία θα συνδράμουν στη λειτουργία της μονάδας.

Τέλος, θέλω να αναφερθώ στο άρθρο 56, το οποίο καταργεί μια πρόβλεψη που υπήρχε, ότι η απόφαση του δημάρχου για τις Κυριακές που επιτρέπεται η λειτουργία των καταστημάτων, πρέπει να ληφθεί ως το τέλος ενός δεδομένου έτους και θα ισχύει για το επόμενο.

Καταρχήν, δεν είμαστε αντίθετοι με τη συγκεκριμένη διάταξη. Επιτρέψτε μου, όμως, να κάνω δύο παρατηρήσεις. Πρώτον, θέλουμε να διορθωθεί μια ασυνέχεια του νόμου ν.4177/2013 που τροποποιείται με αυτό το νομοσχέδιο. Συγκεκριμένα, στο άρθρο 15α αναφέρεται ότι η απόφαση για την παράταση του ωραρίου λειτουργίας των εμπορικών καταστημάτων γίνεται σωστά, μετά από πρόταση του τοπικού εμπορικού συλλόγου.

Αντίθετα, στο άρθρο 16 του ίδιου νόμου, στην παράγραφο που σήμερα συζητάμε, αναφέρεται ότι η λειτουργία των ίδιων καταστημάτων τις Κυριακές, γίνεται μετά από διαβούλευση με τοπικούς και συλλογικούς φορείς. Δεν καταλαβαίνουμε για ποιο λόγο γίνεται αυτό, ειδικά όταν πρόκειται για την ίδια λειτουργία, των ίδιων καταστημάτων, εκτός των χρονικών ορίων του εθνικού πλαισίου.

Η διαβούλευση των τοπικών και συλλογικών φορέων, που αναφέρει ο νόμος, οι οποίοι σαφώς θα είναι περισσότεροι εκ των πραγμάτων θα είναι πιο δύσκαμπτη, θα είναι πιο χρονοβόρα, θα είναι ίσως εκτός αντικειμένου καθώς πολλοί από αυτούς μπορεί να μην έχουν καμία σχέση με τη λειτουργία των καταστημάτων. Πρέπει και εδώ, λοιπόν, να επαναληφθεί όπως το Άρθρο 15α ότι η θέσπιση των επιπλέον Κυριακών λειτουργίας των καταστημάτων πρέπει να γίνεται μετά από πρόταση του τοπικού εμπορικού συλλόγου και μόνο. Θα διευκολύνει τη διαδικασία και θα βοηθήσει και τις τοπικές κοινωνίες.

Δεύτερον -και νομίζουμε ότι το Υπουργείο Ανάπτυξης έχει συμφωνήσει μαζί μας σε αυτή τη θέση- θέλουμε να τονίσουμε την πάγια θέση μας να επιστρέψει η σχετική αρμοδιότητα λειτουργίας των καταστημάτων τις Κυριακές στον φορέα του Αντιπεριφερειάρχη αντί για τον φορέα του Δημάρχου, όπως δηλαδή ίσχυε παλαιότερα. Ο λόγος είναι απλός. Ο Αντιπεριφερειάρχης έχει ευρύτερη εικόνα των αναγκών της Περιφέρειας και με την ίδια αρμοδιότητα σε αυτόν αποφεύγονται τα φαινόμενα ντόμινο που τώρα παρατηρούνται. Δηλαδή, όταν ένας Δήμαρχος ανοίγει τα καταστήματα σε μια περιοχή που υπάρχει ανάγκη αμέσως ακολουθούν όλοι οι διπλανοί δήμοι επειδή υπάρχουν εκεί ανάλογα αιτήματα των δημοτών έστω και αν δεν υπάρχει ανάγκη. Νομίζουμε ότι, αυτή η πρόταση θα εξορθολογίσει πάλι το σύστημα και θα το απαλλάξει από στρεβλώσεις που τώρα παρατηρούνται σε ένα ιδιαίτερο θέμα όπως είναι η λειτουργία των καταστημάτων τις Κυριακές.

Σας ευχαριστώ πολύ και είμαι στη διάθεση των κυρίων Βουλευτών για οποιαδήποτε ερώτηση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε κύριε Μέγγουλη και συνεχίζουμε με τον κ. Γεώργιο Μιχαλόπουλο, Πρόεδρο του Συνδέσμου Ημερησίων Περιφερειακών Εφημερίδων.

**ΓΕΩΡΓΙΟΣ ΜΙΧΑΛΟΠΟΥΛΟΣ (Πρόεδρος του Συνδέσμου Ημερήσιων Περιφερειακών Εφημερίδων (ΣΗΠΕ):** Κύριε Πρόεδρε σας ευχαριστώ πολύ.

Κυρίες και κύριοι Βουλευτές, εμείς μιλάμε για το Άρθρο 57 Παράγραφος 4. Δυστυχώς, είμαι υποχρεωμένος να πω ότι Κυβέρνηση αγνόησε για μία ακόμη φορά τις εκκλήσεις, αλλά και τις προειδοποιήσεις του περιφερειακού τύπου. Η διάταξη που περιέχεται στο νομοσχέδιο που συζητάτε με την οποία παρατείνεται για ακόμα μια διετία η υποχρεωτική δημοσίευση των διακηρύξεων του δημοσίου στον Περιφερειακό Τύπο όχι μόνο δεν αποτελεί λύση, αλλά αντίθετα συντηρεί ένα απαράδεκτο καθεστώς ομηρίας του Περιφερειακού Τύπου. Επίσης, αντιστρατεύεται το αυτονόητο και το αυτονόητο είναι η μονιμοποίηση του καθεστώτος των κρατικών δημοσιεύσεων στον περιφερειακό τύπο, όχι ως δώρο ή ως παροχή, αλλά ως υποχρέωση της πολιτείας να εξασφαλίσει συνθήκες διαφάνειας στις συναλλαγές δημοσίου που έχει αποδειχτεί ότι μόνο με αυτόν τον τρόπο υπηρετούνται.

Εδώ, υπάρχει μια παρεξήγηση που θέλω σήμερα να τη λύσω. Είναι πολύ σημαντικό το επιχείρημα που ακούγεται ότι μην καταργείται τις κρατικές δημοσιεύσεις γιατί θα κλείσουν οι περισσότερες ή έστω κάποιες περιφερειακές εφημερίδες δεν είναι ακριβές. Όσοι το προβάλλουν δεν αντιλαμβάνονται ότι πριονίζουν το κλαδί πάνω στο οποίο όλοι καθόμαστε γιατί αν το αποκλειστικό έσοδο σου είναι οι κρατικές δημοσιεύσεις τότε δίνεις τροφή στο επιχειρηματικό λόμπι να λέει ότι δεν έχεις αναγνωρισιμότητα οπότε δεν επιτελείς το σκοπό σου.

Όσο ακριβές, λοιπόν, είναι ότι υπάρχουν τέτοιες εφημερίδες ή αν υπάρχουν η άλλη εικόνα είναι ότι αποτελεί ο περιφερειακός τύπος είναι η ισχύ πραγματικά της ενημέρωσης και όσοι Βουλευτές είναι από την περιφέρεια το γνωρίζουν ότι, είναι μια αλήθεια που αποσιωπάται συχνά ότι οι περιφερειακές εφημερίδες έχουν πολλαπλή αναγνωσιμότητα από οποιαδήποτε άλλο αθηναϊκό κι άλλο μέσο στους νομούς και η απήχηση και εμβέλεια των Ημερησίων Περιφερειακών Εφημερίδων είναι πολλαπλάσια των Αθηναϊκών.

Πρέπει νομίζω να γίνει απολύτως κατανοητό ένα πράγμα. Οι κρατικές δημοσιεύσεις δεν είναι δώρο ή επιχορήγηση προς τον περιφερειακό τύπο, αλλά εκπλήρωση στοιχειωδών και αυτονόητων υποχρεώσεων της πολιτείας και πρέπει να διατηρηθούν για λόγους διαφάνειας των συναλλαγών του δημοσίου. Μόνο γι’ αυτό. Σήμερα, δεν υπάρχει άλλος τρόπος για να γίνει αυτό με απόλυτη εγκυρότητα, αξιοπιστία και πλήρη αποδεικτική ισχύ. Το επιχείρημα, το έωλο κατά τη γνώμη μου επιχείρημα ότι αρκούν οι ιστοσελίδες που αντικαθιστούν πλήρως τη δημοσίευση στον τύπο είναι λογικά, πραγματολογικά και νομικά αστήριχτο. Αγνοεί πλήρως την πραγματικότητα. Όλοι ξέρουμε τι συμβαίνει με το scrolling και το πάμε παρακάτω. Πρέπει όλοι να καταλάβουμε ότι οι δημοσιεύσεις αυτές δεν αφορούν μόνο εργολάβους και προμηθευτές, αλλά και τους πολίτες που έχουν ανάγκη και ενδιαφέρονται να πληροφορούνται τι πρόκειται να γίνει στην περιοχή τους ή πώς διαχειρίζεται το δημόσιο χρήμα η τοπική, περιφερειακή και κεντρική εξουσία. Μόνο όσοι έχουν συμφέρον να παραμείνουν αυτά τα ζητήματα στο σκοτάδι και μακριά από τους προβολείς της κοινής γνώμης μπορούν να υποστηρίξουν με επιχειρήματα ότι αρκεί το internet.

Για εμάς η διαφάνεια δεν έχει ημερομηνία λήξης, είναι διαχρονική υποχρέωση μιας ευνομούμενης πολιτείας και δεν λήγει, ούτε το 2023, ούτε το έτος 2025 με την παράταση.

Καλούμε την Κυβέρνηση, να μην επιμείνει, σε αυτή την ακατανόητη και απαράδεκτη απόφαση και να τηρήσει επιτέλους, τις δεσμεύσεις που μας είχε πει.

Καλούμε τα πολιτικά Κόμματα που σχεδόν στο σύνολό τους έχουν πάρει δημόσια θέση υπέρ της μονιμοποίησης των κρατικών δημοσιεύσεων, να υποστηρίξουν, εντός και εκτός Κοινοβουλίου, το δίκαιο αίτημα.

Καλούμε τους Βουλευτές της Περιφέρειας που ξέρουν πραγματικά τι συμβαίνει, γνωρίζουν από πρώτο χέρι γιατί ζουν τι σημαίνει περιφερειακός τύπος, στους αγώνες αυτούς να υποστηρίζουν τα ίδια πράγματα και εντός των τειχών και εκτός των τειχών. Γιατί, για εμάς, αποτελεί, ζήτημα διαφάνειας.

Σας ευχαριστώ πολύ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε πολύ, κύριε Μιχαλόπουλε.

Το λόγο έχει ο κ. Γρηγόρης Τριανταφυλλόπουλος, Πρόεδρος της Ένωσης Ιδιοκτητών Ημερήσιων Επαρχιακών Εφημερίδων.

Ο κ. Τριανταφυλλόπουλος, μας ακούει;

Δεν είναι εφικτή η σύνδεση, θα δώσουμε το λόγο στον επόμενο προσκεκλημένο και θα δούμε αργότερα αν μπορούμε να συνδεθούμε με τον κύριο Τριανταφυλλόπουλο, για να του δώσουμε τον λόγο.

Το λόγο έχει ο κ. Γιαννάκος.

**ΜΙΧΑΗΛ ΓΙΑΝΝΑΚΟΣ (Πρόεδρος της Πανελλήνιας Ομοσπονδίας Εργαζομένων Δημοσίων Νοσοκομείων (ΠΟΕΔΗΝ)):** Σας ευχαριστώ πολύ, κύριε Πρόεδρε.

Στο νομοσχέδιο του Υπουργείου Εθνικής Οικονομίας, συμπεριλαμβάνονται διατάξεις του Υπουργείου Υγείας, που αφορούν την παράταση των συμβάσεων υγειονομικών και προνοιακών υπαλλήλων.

Μετά τις τελευταίες κινητοποιήσεις μας, αυξήθηκε ο χρόνος της παράτασης των συμβάσεων και αυτό είναι θετικό, όμως δεν ικανοποιείται το πάγιο αίτημά μας για μονιμοποίηση όλων των συμβασιούχων στα Νοσοκομεία, τα Κέντρα Υγείας, το ΕΚΑΒ, την Πρόνοια, καθότι καλύπτουν πάγιες και διαρκείς ανάγκες.

Το 35% των υπηρεσιών, στην υγεία και την πρόνοια, του προσωπικού, αποτελείται από συμβασιούχο προσωπικό.

Γνωρίζει πάρα πολύ καλά η Κυβέρνηση, ότι αν απολυθούν, θα βάλουν λουκέτο, Νοσοκομεία, Κέντρα Υγείας, Προνοιακές Μονάδες και αρκετά ασθενοφόρα.

Ο ίδιος ο Πρωθυπουργός στη διάρκεια της πανδημίας, κάλεσε τους υγειονομικούς, να αφήσουν άλλες δουλειές και να έρθουν στο σύστημα, «να βάλουν πλάτη» και ως αντάλλαγμα, ως επιβράβευση είπε, ότι θα τους μονιμοποιήσει το Σύστημα.

Ταυτόχρονα, ακούσαμε πολλά χειροκροτήματα, αποθεωτικά λόγια, χωρίς αυτά, όμως, να έχουν κάποιο αντίκρισμα.

Η εργασιακή ανασφάλεια με την διαρκή ομηρία των συμβασιούχων εργαζομένων στη Δημόσια Υγεία, οδηγεί, σε μαζικές παραιτήσεις.

Το Εθνικό Σύστημα Υγείας πιά, δεν είναι ελκυστικός χώρος εργασίας με τους μισθούς που παρέχει, με 1.850 ευρώ ο γιατρός και με 800 ευρώ ο νοσηλευτής και ο διασώστης, φεύγουν μαζικά από το Σύστημα. Προτιμούν, να πάνε στον ιδιωτικό τομέα. Προτιμούν να πάνε στο εξωτερικό.

Ταυτόχρονα, σε ότι αφορά τις προκηρύξεις για το μόνιμο προσωπικό, ανακοινώθηκαν ό,τι του χρόνου ο προγραμματισμός που υπάρχει, είναι, να γίνουν 6.500 προσλήψεις μόνιμου προσωπικού. Με τους ρυθμούς που δουλεύει το Α.Σ.Ε.Π., το προσωπικό αυτό θα είναι στα νοσοκομεία το 2030.

Εμείς, χάνουμε 300 υπαλλήλους το χρόνο, με αποχωρήσεις και αν δεν μονιμοποιηθούν οι συμβασιούχοι, αυτό που θα γίνει, είναι, η ανακύκλωση του ίδιου του προσωπικού, καθώς οι συμβασιούχοι συμμετέχουν με αυξημένη μοριοδότηση και από συμβασιούχοι θα καταλάβουν θέσεις μονίμων. Δηλαδή, δεν θα έχουμε νέο προσωπικό στα νοσοκομεία.

Οι εργολάβοι. Οι συμβάσεις των συναδέλφων που υπηρετούν στις υπηρεσίες στήριξης, καθαριότητα, φύλαξη, εστίαση, ανανεώνονται για 3 μήνες και ταυτόχρονα συνεχίζουν τους διαγωνισμούς στα νοσοκομεία παρότι υπάρχει εντολή του Υπουργού -δημόσια δέσμευση- να σταματήσουν οι διαγωνισμοί και όταν ολοκληρώνονται οι διαγωνισμοί, απολύονται οι συνάδελφοι μας που είναι 6000 και στη θέση τους έρχονται εργολάβοι, οι οποίοι στοιχίζουν τα διπλά λεφτά για το δημόσιο. Ένας φύλακας εργολαβικός στοιχίζει 3.000€, ένας συμβασιούχος φύλακας στοιχίζει 1.500€ για το δημόσιο. Η καθαρίστρια εργολαβική 2.500€, η συμβασιούχος καθαρίστρια στοιχίζει 1.250€. Δηλαδή ουσιαστικά οι εργολάβοι στοιχίζουν πολύ περισσότερα και προσφέρουν συνθήκες εργασιακού μεσαίωνα. Για να μην σας πω ότι στην τελευταία έρευνα του Ευρωπαϊκού Κέντρου Ελέγχου και Πρόληψης Νοσημάτων που έλεγξε 15 νοσοκομεία για νοσοκομειακά μικρόβια, βρέθηκαν και στα 15 νοσοκομεία πολυανθεκτικά νοσοκομειακά μικρόβια, που είναι θανατηφόρα. Ένας από τους λόγους είναι και η πλημμελής καθαριότητα και απολύμανση, την οποία παρέχουν στα νοσοκομεία οι εργολάβοι, οι οποίοι προσφέρουν συνθήκες εργασιακού μεσαίωνα, όπου δουλεύουν πάρα πολλές ώρες οι εργαζόμενοι και αμείβονται με 400€ και 500€ το μήνα.

Στα νοσοκομεία έχουμε συναδέλφους από τον ΟΑΕΔ που συνεχώς αποχωρεί ένας πίσω από τον άλλο. Από 4.000 έχουν μείνει 2.500 γιατί έχουν μείνει στον εισαγωγικό μισθό και αμείβονται με χαμηλότερο μισθό από τον κατώτατο μισθό του ανειδίκευτου εργάτη. Οι ειδικευμένοι πια και όχι ειδικευόμενοι νοσηλευτές…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε Πρόεδρε, ολοκληρώστε. Είναι άλλοι 10 εκπρόσωποι φορέων που πρέπει να τοποθετηθούν. Ολοκληρώστε παρακαλώ.

**ΜΙΧΑΗΛ ΓΙΑΝΝΑΚΟΣ (Πρόεδρος της Πανελλήνιας Ομοσπονδίας Εργαζομένων Δημοσίων Νοσοκομείων (ΠΟΕΔΗΝ)):** Τελειώνω, κύριε Πρόεδρε, ένα λεπτό. Οι ειδικευόμενοι νοσηλευτές -ειδικευμένοι πια- ανανεώνονται οι συμβάσεις για 2 μήνες. Για αυτό έχουμε κάνει πρόταση οι ειδικευόμενοι νοσηλευτές, οι συνάδελφοι ΟΑΕΔ των 4.000 να περάσουν στο επικουρικό προσωπικό, είναι απαραίτητοι για το σύστημα και δεν έχουμε τώρα την πολυτέλεια να χάσουμε τους συναδέλφους αυτούς. Οι συνάδελφοι στην πρόνοια, παρότι από τους 5.000 που έπρεπε να υπηρετούν, υπηρετούν 2.500 και προβλέπονται μόνο 208 για νέες προσλήψεις μόνιμες στο νέο προγραμματισμό που γίνεται στο καινούριο Υπουργείο Οικογένειας και Κοινωνικής Συνοχής. Εδώ λοιπόν ανανεώνονται οι συμβάσεις μόνο για 6 μήνες των συναδέλφων που ήρθαν για την αντιμετώπιση των προβλημάτων της πανδημίας και όχι για ένα χρόνο, όπως στο Υπουργείο Υγείας. Είναι αδικία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε Πρόεδρε, σας παρακαλώ ολοκληρώστε. Έχετε πάρει διπλάσιο χρόνο.

Κύριε Πρόεδρε, τελειώνω με αυτό. Φεύγουν κάθε χρόνο 3.000 υπάλληλοι. Δουλεύουμε φέτος το χειμώνα με 3.000 λιγότερο προσωπικό. 100 κλίνες ΜΕΘ έκλεισαν. Το 40% των χειρουργικών αιθουσών είναι κλειστές, λόγω έλλειψης προσωπικού. Είναι κρίμα λοιπόν να χάνουμε επιπλέον προσωπικό. Απαιτείται η μονιμοποίηση όλου του επικουρικού του συμβασιούχου προσωπικού. Θα πρέπει να συμφωνήσουν όλα τα κόμματα στην κατεύθυνση αυτή και να εκδιωχθούν οι εργολάβοι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Πολύ ωραία, ευχαριστούμε.

Το λόγο έχει τώρα ο κύριος Πάνος Παπανικολάου, Γενικός Γραμματέας της Ομοσπονδίας Ενώσεων Νοσοκομειακών Γιατρών Ελλάδος για 3 λεπτά και σας παρακαλώ πάρα πολύ να τηρείται ο χρόνος, με ανοχή 1-2 λεπτά, αλλά όχι να μιλά κάποιος διπλάσιο και τριπλάσιο χρόνο, πρέπει να σέβεται και τους επόμενους.

**ΠΑΝΟΣ ΠΑΠΑΝΙΚΟΛΑΟΥ (Γενικός Γραμματέας της Ομοσπονδίας Ενώσεων Νοσοκομειακών Γιατρών Ελλάδος (ΟΕΝΓΕ)):** Ευχαριστώ πολύ, κύριε Πρόεδρε. Θα αναφερθώ και εγώ στα άρθρα 66 έως 71 που αφορούν το Υπουργείο Υγείας. Λόγω οικονομίας χρόνου, όπως είπατε και εσείς, θα μείνω μόνο σε 2 θέματα. Πρώτον, το επικουρικό προσωπικό πρέπει να μονιμοποιηθεί χθες. Τα νούμερα είναι αμείλικτα. Στις 31.12.2023 οι κενές οργανικές θέσεις των γιατρών των ειδικευμένων κλάδου ΕΣΥ μετά και τις συνταξιοδοτήσεις που θα γίνουν φέτος, θα είναι 6.000 και αυτό μάλιστα, σύμφωνα με τα οργανογράμματα του 2012, τα οποία είναι παρωχημένα και πίσω από τις ανάγκες, δεν συμπεριελάμβαναν τα Κέντρα Υγείας Αστικού Τύπου, δεν συμπεριελάμβαναν το ΕΚΑΒ και οι υγειονομικές ανάγκες του πληθυσμού σήμερα είναι πολύ μεγαλύτερες.

Ουσιαστικά οι κενές θέσεις σύμφωνα με τις ανάγκες δεν είναι 6.000 χιλιάδες, είναι 9.000. Οι επικουρικοί, οι ειδικευμένοι γιατροί που υπηρετούν αυτή τη στιγμή, είναι 2.250 περίπου. Δεν υπάρχει καμία απολύτως δικαιολογία για να μη γίνει τώρα η μονιμοποίηση όλων άνευ όρων και προϋποθέσεων. Κάτι που το είχε υποσχεθεί ο ίδιος ο κ. Μητσοτάκης από την άνοιξη του 2020 και για τους επικουρικούς γιατρούς και για τους επικουρικούς νοσηλευτές, τότε που μας αποκαλούσε για δικούς του λόγους, τους ήρωες με τις λευκές και πράσινες μπλούζες που δίναμε τη μάχη ενάντια στον αόρατο εχθρό, τότε που ακούγαμε και τα χειροκροτήματα από τα μπαλκόνια. Είναι μία δήλωση, μια δέσμευση, την οποία απεμπόλησε. Το ίδιο ισχύει για όλες τις κατηγορίες επικουρικού προσωπικού και συμβασιούχων.

Αυτή τη στιγμή το μόνιμο προσωπικό όλων των κλάδων του ΕΣΥ – νοσοκομεία, κέντρα υγείας, περιφερειακά ιατρεία, ΕΚΑΒ - είναι 73.000, ενώ οι επικουρικοί και συμβασιούχοι όλων των κλάδων και όλων των εργασιακών σχέσεων 23.000. Πριν τα μνημόνια, όταν οι υγειονομικές ανάγκες του πληθυσμού ήταν μικρότερες κατά πολύ από σήμερα, το σύνολο του προσωπικού ήταν 135.000. Πραγματικά δεν υπάρχει καμία δικαιολογία για να μην μονιμοποιηθούν όλοι οι συμβασιούχοι και να γίνουν και άλλες 30.000 προσλήψεις. Πολύ περισσότερο δε που ακούμε συνέχεια επιχείρημα, ότι βγήκαμε από τα μνημόνια. Αφού βγήκαμε από τα μνημόνια λοιπόν όπως λένε οι κυβερνήσεις, ας επιστρέψουμε στον αριθμό προσωπικού που είχαμε πριν τα μνημόνια. Επίσης, είναι και ένας λόγος που πάρα πολλοί συνάδελφοι έχουν απαυδήσει με τη διαρκή ομηρία και το μαρτύριο της σταγόνας, σηκώνονται και φεύγουν, μας χαιρετάνε και αναζητούν την τύχη προς τον ιδιωτικό τομέα ή στο εξωτερικό.

Όσο η κυβέρνηση τους κοροϊδεύει, έχει μεγάλο μερίδιο ευθύνης γι’ αυτή την αποχώρηση.

Τελευταίο που θέλω να πω γι’ αυτό, είναι ότι το «λεφτά υπάρχουν» το επιβεβαιώνει η ίδια η κυβέρνηση. Κλασικό παράδειγμα είναι το πρόσφατο στο Τμήμα Αξονικής και Μαγνητικής Τομογραφίας του Νοσοκομείου Νικαίας, όπου έχουμε αποδείξει με νούμερα, ότι η κυβέρνηση προτιμάει να δίνει τα δεκαπλάσια, – επαναλαμβάνω - τα δεκαπλάσια κρατικά χρήματα σε μία ιδιωτική εταιρεία ιντερνετικής διάγνωσης, παρά να κάνει τις προσλήψεις γιατρών που απαιτούνται να κάνει και που θα πλήρωνε 10 φορές λιγότερα.

Δεύτερο σημείο. Για άλλη μια φορά, βλέπουμε παράταση της αναστολής εφαρμογής του 48ώρου για τους νοσοκομειακούς γιατρούς και γράφουμε πάλι σαν δικαιολογία «μέχρι να γίνουν οι προσλήψεις». Όμως, κοιτάξτε, αυτή την κοροϊδία την ακούμε 14 ολόκληρα χρόνια. Από το 2009 η πολιτεία μας διαβεβαιώνει συνεχώς, ότι θα παρατείνει την αναστολή ισχύος του 48ώρου για τους γιατρούς, μέχρι να κάνουν τις προσλήψεις που όπου να ναι τις κάνει και πότε δεν τις κάνει.

Επισημαίνουμε, ότι αυτό είναι κατάφωρη παραβίαση της ευρωπαϊκής νομοθεσίας. Η χώρα μας και νομικά είναι υπόλογη στην Ευρωπαϊκή Ένωση για την παραβίαση της ευρωπαϊκής οδηγίας περί ανώτατου ορίου ωρών εργασίας γιατρών ανά εβδομάδα. Η οποία ευρωπαϊκή νομοθεσία, είχε θεσπιστεί για την προστασία των ασθενών από ενδεχόμενα ιατρικά λάθη λόγω υπερκόπωσης του γιατρού. Άρα, η χώρα μας είναι διπλά και τριπλά υπόλογη.

Παρακαλούμε πάρα πολύ να ακυρωθεί αυτή η διάταξη, να μην ψηφιστεί. Να γίνουν επιτέλους οι αναγκαίες προσλήψεις όπως έχουμε προτείνει και με τον τρόπο που έχουμε προτείνει που το ξέρει πάρα πολύ καλά η πολιτεία. Και όπως είπα και πριν να μονιμοποιηθούν όλοι οι συμβασιούχοι και να γίνουν και οι άλλες αναγκαίες μόνιμες προσλήψεις, αν θέλουμε να μιλάμε για δημόσιο σύστημα περίθαλψης που θα προσφέρει πραγματικά υπηρεσίες στον Ελληνικό λαό και να μην κοροϊδευόμαστε. Αλλιώς κοροϊδευόμαστε. Σας ευχαριστούμε πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε Παπανικολάου. Τον λόγο έχει τώρα, η κυρία Αικατερίνη Κυριάκου, μέλος του Σωματείου Εργαζομένων από τη Στελέχωση Κινητών Μονάδων Υγείας του Εθνικού Οργανισμού Δημόσιας Υγείας.

**ΑΙΚΑΤΕΡΙΝΗ ΚΥΡΙΑΚΟΥ (Μέλος του Σωματείου Εργαζομένων από τη Στελέχωση Κινητών Μονάδων Υγείας του Εθνικού Οργανισμού Δημόσιας Υγείας (ΚΟΜΥ ΕΟΔΥ)):** Καλησπέρα. Ευχαριστώ πάρα πολύ για όλη αυτή την εμπειρία που μου προσφέρετε.

Εγώ το μόνο που έχω να πω είναι ότι σαν εργαζόμενοι στις ΚΟΜΥ Ελλάδος του Εθνικού Οργανισμού Δημόσιας Υγείας εύχομαι και ελπίζω, μετά το πέρας της τετράμηνης παράτασης που έχουμε πάρει, να μπορέσουμε να παραμείνουμε στην εργασία μας, γιατί αυτά τα τρία χρόνια μέσα στην πανδημία προσφέραμε αρκετά.

Δεν θέλω να σας κουράσω παραπάνω γιατί δεν γνωρίζω και πράγματα που πρέπει να αναφερθώ.

Σας ευχαριστώ πάρα πολύ και εύχομαι να εισακουστούμε εμείς οι 1047 εργαζόμενοι, το ΚΟΜΥ του ΕΟΔΥ, να μπορέσουμε να προσφέρουμε στις Υπηρεσίες μας το Εθνικό Σύστημα Υγείας.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε κυρία Κυριάκου για την τήρηση του χρόνου.

Το λόγο έχει ο κ. Γεώργιος Κασαπίδης, Περιφερειάρχης Δυτικής Μακεδονίας.

**ΓΕΩΡΓΙΟΣ ΚΑΣΑΠΙΔΗΣ** **(Περιφερειάρχης Δυτικής Μακεδονίας)**: Ευχαριστώ, κύριε Πρόεδρε.

Συμμετέχουμε εδώ στη συζήτηση για το νομοσχέδιο ως εκπρόσωπος της Περιφέρειας Δυτικής Μακεδονίας, αλλά και του β΄ βαθμού αυτοδιοίκησης, μέσω της ΕΝΠΕ που είναι και ο συνάδελφος ο κ. Αρναουτάκης, για τα θέματα που αφορούν στο τρίτο μέρος του νομοσχεδίου και που αναφέρονται στην ενίσχυση της δίκαιης αναπτυξιακής μετάβασης και τις τροποποιήσεις που γίνονται.

Εδώ, κύριε Πρόεδρε, δεν υπάρχουν κάποιες παρατηρήσεις από την πλευρά τη δική μας, από τη Δυτική Μακεδονία, δεδομένου ότι οι όποιες διατυπώσεις εκφράζονται μέσα στο σχέδιο νόμου είναι νομοτεχνικής φύσεως, δεν επηρεάζουν τη σκοπιμότητα της ίδρυσης και λειτουργίας αυτής της διαχειριστικής αρχής για την αξιοποίηση των κονδυλίων του προγράμματος της δίκαιης αναπτυξιακής μετάβασης, όπως, επίσης, και μια άλλη τεχνικής φύσεως ρύθμιση που αφορά την απορρόφηση της ΜΕΤΑΛΙΓΝΙΤΙΚΗΣ Α.Ε. από τη ΜΕΤΑΒΑΣΗ Α.Ε. Περισσότερο διευκολύνεται η λειτουργία των οργάνων που έχουν θεσπιστεί για την αξιοποίηση των πόρων του προγράμματος της δίκαιης αναπτυξιακής μετάβασης που, ως γνωστόν, επανέρχονται σε ς πρωτογενείς πόρους ύψους 1,6 δισεκατομμυρίων ευρώ, ενώ συνολικά, μαζί με το δεύτερο και τον τρίτο πυλώνα της δίκαιης αναπτυξιακής μετάβασης, θα εισέλθουν στη χώρα μας περισσότερα από 5 δισεκατομμύρια ευρώ που θα χρηματοδοτήσουν τη μετάβαση στις Περιφέρειες της Δυτικής Μακεδονίας, των νησιών του Αιγαίου, της Κρήτης, αλλά και της Αρκαδίας.

Η μόνη ρύθμιση που εισάγει το σχέδιο νόμου είναι και μια παράταση της διάρκειας ζωής της λειτουργίας της διαχειριστικής αρχής κατά 3 χρόνια και επικαιροποιεί, όπως είπα, με νομοτεχνικές βελτιώσεις τη λειτουργία αυτών των οργάνων, που είναι τεχνοκρατικά όργανα τα οποία τρέχουν το συγκεκριμένο πρόγραμμα. Οπότε δεν υπάρχει κάποια ουσιαστική παρατήρηση, κύριε Πρόεδρε, ή επισήμανση που να αφορά την ουσία της πολιτικής.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε, κύριε Περιφερειάρχη.

Το λόγο έχει ο κ. Γρηγόριος Γερακαράκος, Πρόεδρος της Πανελλήνιας Ομοσπονδίας Αστυνομικών Υπαλλήλων.

**ΓΡΗΓΟΡΙΟΣ ΓΕΡΑΚΑΡΑΚΟΣ** **(Πρόεδρος της Πανελλήνιας Ομοσπονδίας Αστυνομικών Υπαλλήλων (ΠΟΑΣΥ)):** Ευχαριστώ, κ. Πρόεδρε. Θα καταθέσουμε στα πρακτικά το κείμενο που υποβάλαμε και στη δημόσια διαβούλευση.

Για να είμαστε ξεκάθαροι στα θέματα που συζητάτε και μας αφορούν, το άρθρο 37 που αναφέρεται στη χιλιομετρική αποζημίωση και στα έξοδα διανυκτέρευσης εσωτερικού, το χαιρετίζουμε. Ήταν ένα αίτημα μας από το 2015 που επιτέλους βρήκε τη δικαίωση που ανέμεναν όλοι οι συνάδελφοι μου. Αργήσατε, όμως.

Σε ότι αφορά το άρθρο 80 και αναφέρομαι στην άμεση εμπλοκή του αστυνομικού σώματος στα γήπεδα, καλό είναι να γνωρίζετε ότι οι αστυνομικοί έχουν αξιοπρέπεια. Οι αστυνομικοί δεν είναι επαίτες. Αλήθεια, ποιος είναι αυτός ο σοφός που αξιολόγησε τη ζωή του αστυνομικού και την όρισε στα 30 αργύρια; Κατ’ ιδίαν συνομολογείτε χωρίς καμία κομματική εξαίρεση ότι το λειτούργημα του αστυνομικού είναι πολύ επικίνδυνο.

Αναρωτιόμαστε, όμως, γιατί δεν το θεσμοθετείτε; Πόσο καιρό ακόμα μπορείτε να μας κοροϊδεύετε; Πραγματικά, λυπάμαι. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Βέλλιος.

**ΑΝΔΡΕΑΣ ΒΕΛΛΙΟΣ (Πρόεδρος της Πανελλήνιας Ομοσπονδίας Αξιωματικών Αστυνομίας (ΠΟΑΞΙΑ)):** Ευχαριστώ, κ. Πρόεδρε. Εμείς, ως Πανελλήνια Ομοσπονδία Αξιωματικών της Αστυνομίας έχουμε να κάνουμε δύο παρατηρήσεις ως προς τα άρθρα 37 και 67. Ως προς το άρθρο 37 θεωρούμε ότι είναι μία πολύ καλή διάταξη, έστω και αν άργησε.

Όσον αφορά το άρθρο 67 θα ήθελα να κάνω κάποιες παρατηρήσεις. Επιβαρύνεται, καταρχήν, με αυτή τη ρύθμιση ο κρατικός Προϋπολογισμός και όχι, οι διοργανωτές όλων αυτών των αθλητικών εκδηλώσεων, οι ΠΑΕ, οι ΚΑΕ και άλλες και θεωρούμε ότι δεν υπάρχει κανένας λόγος ο Έλληνας φορολογούμενος να επιβαρύνεται κι άλλο σε μία περίοδο που μαστίζεται από την ακρίβεια και από όλη την αύξηση του κόστους ζωής και να μπορούμε να τον επιβαρύνουμε κι άλλο για να κάνουμε το έργο κάποιων ιδιωτικών εταιρειών.

Επιπλέον, θα ήθελα να δούμε ότι πρέπει το Υπουργείο Προστασίας του Πολίτη και το Υπουργείο Οικονομικών να νομοθετήσουν την επαναφορά της διάταξης για την είσπραξη των τηλεοπτικών δικαιωμάτων και το 5% των εισιτηρίων υπέρ των ασφαλιστικών ταμείων των αστυνομικών.

Θεωρούμε ότι είναι εξευτελιστικό αυτή τη στιγμή το ποσό των 30 ευρώ για οποιονδήποτε εργαζόμενο, πόσο μάλλον για έναν αστυνομικό που πλέον αποδεδειγμένα όπως είδαμε τις προηγούμενες μέρες στα γήπεδα παίζει με τη ζωή του. Πόσο μάλλον, όταν υπάρχει και πλαφόν, τόσο στο ποσό, όσο και στους δικαιούχους. Αυτό, λοιπόν, που πρέπει να γίνει είναι να θεσμοθετηθεί το επικίνδυνο της εργασίας μας την ώρα που η πολιτεία ψάχνει για φιλοδωρήματα.

Φανταστείτε ότι στον ίδιο αγώνα, στο ίδιο γήπεδο, ένας υπάλληλος μιας εταιρείας σεκιούριτι αμείβεται κατ’ ελάχιστο με 50 ευρώ και ο αστυνομικός με ένα φιλοδώρημα της τάξης των 30 ευρώ. Αυτό που πρέπει να γίνει άμεσα και χωρίς καμία καθυστέρηση είναι να θεσμοθετηθεί η επικινδυνότητα του επαγγέλματος του αστυνομικού. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Μόσχος.

**ΠΑΝΤΕΛΗΣ ΜΟΣΧΟΣ (Πρόεδρος της Πανελλαδικής Ομοσπονδίας Συλλόγων Παραγωγών Αγροτικών Προϊόντων Πωλητών Λαϊκών Αγορών (ΠΟΣΠΑΠΠΛΑ)):** Ευχαριστώ, κ. Πρόεδρε. Κατ’ αρχάς, θα ήθελα να πω ότι μια πάγια πρόταση της Ομοσπονδίας μας έγινε δεκτή από το Υπουργείο Ανάπτυξης και επιτρέπει στους παραγωγούς και στους επαγγελματίες πωλητές της Αττικής, αλλά και όλης της χώρας, που από την 1η Φεβρουαρίου του 2022 λόγω μη καταβολής του ημερήσιου δικαιώματος ή δικαίωμα προς τους Δήμους και έχουν χάσει την άδειά τους, τους δίνει περιθώριο μέχρι 31 Ιανουαρίου του 2024 να αναπληρώσουν τα ληξιπρόθεσμα χρέη τους και να μπορέσουν να επανέλθουν στην εργασία τους στις λαϊκές αγορές για να ζήσουν την οικογένεια τους.

Θα ήθελα, όμως, επίσης να αναφερθώ σε ένα άλλο αίτημα της Πανελλαδικής Ομοσπονδίας το οποίο ζητάω τη βοήθεια τόσο τη δική σας κύριε Πρόεδρε, που μας έχετε βοηθήσει και στο παρελθόν και πιστεύουμε και στο μέλλον, όσο και στην υπόλοιπη αντιπροσωπεία στους βουλευτές όλων των κομμάτων της αντιπολίτευσης που παρευρίσκονται στην Επιτροπή. Μια πάγια θέση της Ομοσπονδίας που εδώ και 95 χρόνια είναι ελεύθερη η είσοδος των παραγωγών αγροτών της επαρχίας στις λαϊκές αγορές όλης της χώρας εδώ και 22 μήνες αυτή έχει σταματήσει. Ζητάμε από τον Υπουργό να κάνει μια ακόμα διάταξη όπως έκανε αυτή τη διάταξη και να δώσει το περιθώριο στους αγρότες όλης της χώρας να μπορούν να προσέλθουν στις λαϊκές αγορές με όλα τα δικαιολογητικά τους, με νόμιμο τρόπο και αυτή τη στιγμή θα βοηθήσουν και την κυβέρνηση, αλλά και την ελληνική οικονομία και τους αγρότες και τους καταναλωτές, γιατί όσο περισσότερους αγρότες έχουμε στις λαϊκές αγορές τόσο καλύτερες τιμές και μεγαλύτερος ανταγωνισμός επιτυγχάνεται.

Επίσης, θα ήθελα να αναφερθώ στο άρθρο 88 του Υπουργείου Εσωτερικών, που δίνει τη δυνατότητα στις περιφέρειες για δύο χρόνια ακόμα να μπορέσουν να πληρωθούν οι υπάλληλοι στους φορείς λειτουργίας που δημιουργήθηκαν εδώ και ένα χρόνο τόσο της Αττικής όσο και της Θεσσαλονίκης και να βοηθηθούν έτσι οικονομικά και φορείς, ώστε να μπορέσουν να ανταπεξέλθουν στα έξοδα που έχουν, για να μπορέσουν να διαθέσουν χρήματα για τον εξορισμό των λαϊκών αγορών προς όφελος των αγροτών, προς όφελος των επαγγελματιών πωλητών, αλλά και προς όφελος των καταναλωτών που προσέρχονται στις λαϊκές με καλύτερες τιμές. Οι λαϊκές αγορές πρέπει να προσεχθούν για μία ακόμη φορά, γιατί αυτό το διάστημα ιδιαιτέρως είναι στυλοβάτες στη συγκράτηση των τιμών και πουλάμε φθηνότερα από το στεγασμένο εμπόριο από 30% έως 40% και έχουμε ποικιλία προϊόντων φρέσκα και πάρα πολύ καλά. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ο κ. Γρηγόρης Τριανταφυλλόπουλος, Πρόεδρος της Ένωσης Ιδιοκτητών Ημερήσιων Επαρχιακών Εφημερίδων, υπάρχει πρόβλημα δεν μπορεί να συνδεθεί με τον ήχο. Ο κ. Αντώνιος Δημητρίου, Πρόεδρος της Ένωσης Ιδιοκτητών Ενημερωτικών Περιφερειακών Τηλεοπτικών Σταθμών Ελλάδος, δεν μπορεί να παραστεί. Ο κ. Σταύρος Αρναουτάκης, Περιφερειάρχης Κρήτης και εκπρόσωπος της Ένωσης Περιφερειών Ελλάδας, δεν μας ακούει, δεν έχει αποκατασταθεί το πρόβλημα. Ο κ. Ιωάννης Μουράτογλου, Πρόεδρος της Επιτροπής Οικονομικών των ΟΤΑ, εκπρόσωπος της Κεντρικής Ένωσης Δήμων Ελλάδος και Δήμαρχος Έδεσσας, μας ενημέρωσε ότι δεν μπορεί να παραστεί. Θα στείλει η ΚΕΔΕ υπόμνημα, το οποίο θα μοιραστεί μετά με τα πρακτικά σε όλους σας.

Μας ενημέρωσαν από τους φορείς ότι ενώ έχουν καλεστεί δεν θα εκπροσωπηθούν η Ομοσπονδία Συλλόγων Υπουργείου Οικονομικών, ο Σύνδεσμος Ελληνικών Τουριστικών Επιχειρήσεων και ο Σύνδεσμος Εταιρειών Εμπορίας Πετρελαιοειδών Ελλάδος, οι οποίοι έχουν αποστείλει υπόμνημα και θα σας μοιραστεί στο τέλος με τα Πρακτικά. Άρα, τώρα το λόγο έχουν οι Εισηγητές και Ειδικοί Αγορητές των κομμάτων για να τοποθετηθούν για τρία λεπτά και να κάνουν ερωτήσεις στους εκπροσώπους των φορέων.

Τον λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ (Εισηγητής της Πλειοψηφίας)**: Αρχικά θέλω να ευχαριστήσω όλους τους φορείς που παραβρέθηκαν στη σημερινή συνεδρίαση, είτε με φυσική παρουσία είτε μέσω Webex και με τις παρατηρήσεις τους θα βοηθήσουν την επεξεργασία του νομοσχεδίου. Θα κάνω μόνο μία ερώτηση. Θέλω να ρωτήσω τον κύριο Σταμπουλίδη από το ΤΑΙΠΕΔ, σε ποια φάση βρίσκονται τα κέντρα υγείας που χρηματοδοτούνται όσο και τα νοσοκομεία από το ταμείο ανάκαμψης, επειδή οι προθεσμίες είναι πάρα πολύ σφιχτές με το ταμείο ανάκαμψης. Είμαστε κοντά στη σύμβαση, που βρισκόμαστε; Μια ενημέρωση, γιατί ενδιαφέρομαι κι εγώ για το κέντρο υγείας Βασιλικής στη Λευκάδα, αλλά καλό είναι να ακουστεί η διαδικασία και ο χρόνος που χρειαζόμαστε μέχρι τη σύμβαση. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Το λόγο έχει ο κ. Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Εισηγητής της Μειοψηφίας)**: Ευχαριστούμε τους φορείς, κύριε Πρόεδρε, για τις παρατηρήσεις τους, τις συμπληρώσεις, για τις προτάσεις τις οποίες έκαναν. Μόνο μια διευκρίνιση ήθελα από τον πρόεδρο των λαϊκών αγορών, να επαναλάβει αν μπορεί την πρόταση που κάνει για τις λαϊκές αγορές σαφώς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Το λόγο έχει ο κ. Γερουλάνος.

**ΠΑΥΛΟΣ ΓΕΡΟΥΛΑΝΟΣ (Ειδικός Αγορητής της Κ.Ο. ΠΑΣΟΚ – ΚΙΝΗΜΑ ΑΛΛΑΓΗΣ)**: Καταρχήν να ξεκινήσω και εγώ ευχαριστώντας τους φορείς, για την παρουσία τους εδώ. Κύριε Πρόεδρε είχαμε μία υποεκπροσώπηση των φορέων που είπαμε από την δυτική Μακεδονία. Αυτό θα το συζητήσουμε και αργότερα.

Προς την πανελλήνια ομοσπονδία αξιωματικών, συμφωνείτε ότι το επίδομα πρέπει να δίνεται σε όλες τις κατηγορίες των αστυνομικών που έχουν αναλάβει ομαλή διεξαγωγή αθλητικού γεγονότος;

Προς το ΤΑΙΠΕΔ, παρότι τελειώνει στις 31/12/25 το ταμείο, η διαδικασία ακόμα βρίσκεται σε φάση σχεδιασμού. Που βρίσκονται οι τεχνικές παρεμβάσεις και πιστεύετε, ότι θα προλάβετε να τελειώσετε σε δύο χρόνια που έχει προγραμματιστεί;

Προς την ελληνική συνομοσπονδία εμπορίου και επιχειρηματικότητας, έχετε παρατηρήσει αύξηση του τζίρου με τη λειτουργία τις Κυριακές ή όχι; Πως αυτό συγκρίνεται με το ανάλογο κόστος, που έχει δημιουργηθεί για να μπορείτε να ανοίγετε τις Κυριακές; Επίσης αν μπορούσατε να μας πείτε, αν υπάρχει πρόβλημα στη μεταφορά των αρμοδιοτήτων σε δήμους, ειδικά στα μεγάλα αστικά κέντρα, που έχουν πολλούς δήμους, μην αρχίσει να υπάρχει μία ασυδοσία μεταξύ του α δήμου και του β δήμου, π.χ. ανοίγει η Καλλιθέα κλείνει η Γλυφάδα, ανοίγει ο Βύρωνας και κλείνει το Μαρούσι. Πείτε μας λίγο, εάν εκεί θεωρείτε ότι μπορεί να υπάρξει κάποιο πρόβλημα.

Προς τον σύνδεσμο ημερήσιων περιφερειακών εφημερίδων, μπορείτε να μας πείτε σε σχέση με τα περιφερειακά sites, με τις περιφερειακές ιστοσελίδες, αν οι εφημερίδες έχουν μεγαλύτερη ή μικρότερη κυκλοφορία;

Προς την ομοσπονδία εργαζομένων δημοσίων νοσοκομείων, τι ποσοστό θέσεων καλύπτουν οι επικουρικοί στο ΕΣΥ και πόσες κενές θέσεις πιστεύετε, ότι θα υπάρξουν με τις αποχωρήσεις αυτών;

Προς την ομοσπονδία ενώσεων νοσοκομειακών γιατρών, πώς βλέπετε τη ρύθμιση για την αύξηση του ορίου ηλικίας συνταξιοδότησης; Αυτό μπαίνει από την πίσω πόρτα ή τουλάχιστον έτσι νιώθουμε εμείς, ότι αυτό μπαίνει από την πίσω πόρτα.

Προς τον περιφερειάρχη δυτικής Μακεδονίας, θεωρείτε ότι καλά πάνε τα πράγματα; Θεωρείτε, ότι τα προγράμματα είναι αυτά τα οποία οφείλουν να είναι και θεωρείτε την απουσία των τοπικών φορέων από αυτά τα προγράμματα εντάξει με τις ανάγκες της τοπικής κοινωνίας; Θα θέλαμε την άποψή σας γι’ αυτό.

Επίσης προς τους δύο περιφερειάρχες - δυστυχώς δεν μπορούσε να μπει ο κύριος Αρναουτάκης, αλλά είναι μία ερώτηση που αφορά και τους δύο – ποιες είναι οι δυνατότητες των περιφερειών να καλύψουν, εννοώ σε γνώση για να εκμεταλλευτούν τα χρήματα του ταμείου ανάκαμψης; Θα ήταν πολύ σημαντικό να ξέρουμε, αν έχετε τα εργαλεία γι’ αυτό.

Και μία τελευταία ερώτηση, προς την Ομοσπονδία Συλλόγων Παραγωγών Αγροτικών Προϊόντων. Τι ποσό πληρώνουν οι παραγωγοί και πώς έχει αποτρέψει αυτό από το να συμμετέχουν στις λαϊκές αγορές;

Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Τσιάρας Κωνσταντίνος, Παναγιωτόπουλος Ανδρέας, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Οικονομόπουλος Αναστάσιος, Νατσιός Δημήτριος, Καζαμίας Αλέξανδρος, Καραγεωργοπούλου Ελένη και Τσακαλώτος Ευκλείδης.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε. Το λόγο έχει τώρα ο Ειδικός Αγορητής της Κοινοβουλευτικής Ομάδας της Ελληνικής Λύσης κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε.

Να ευχαριστήσω και τους φορείς, που μας έκαναν την τιμή να έρθουν στην Επιτροπή και να τονίσω και εγώ το γεγονός ότι υπάρχει υπό εκπροσώπηση. Δεν ξέρω τι φταίει -τεχνικά προβλήματα, δεν ήθελαν, αρνήθηκαν- αλλά, σε κάθε περίπτωση, σε ένα νομοσχέδιο με 100 άρθρα και με 13 εμπλεκόμενα Υπουργεία, θα θέλαμε να πάρουμε απαντήσεις από κάποιους ανθρώπους, τους οποίους αφορά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε συνάδελφε, συγγνώμη που σας διακόπτω, αλλά έχω επαναλάβει και άλλες φορές ότι ενώ προβλέπει ο Κανονισμός ανώτερο αριθμό πρόσκλησης 10 φορέων, έχουν προσκληθεί 20. Και στο προηγούμενο νομοσχέδιο προσκλήθηκαν 22 και τώρα 20, γιατί είναι πολύ μεγάλο το νομοσχέδιο και αφορά πολλά Υπουργεία.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, δεν ήμουν σαφής. Επανέρχομαι. Υπήρχαν πολλά τεχνικά προβλήματα, τα οποία μας ανάγκασαν να μην έχουμε τις απαντήσεις που θέλουμε από τους φορείς. Αυτό αν είναι ξεκάθαρο, να συνεχίσουμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Πάντως, μας ενημέρωσαν ότι αυτοί που δεν μπόρεσαν να μπουν διαδικτυακά, λόγω τεχνικού προβλήματος -και από τους 20, είναι μόνο 3 – και άλλοι 3 δεν μπόρεσαν να παραστούν, θα στείλουν Υπόμνημα, το οποίο θα μοιραστεί, στο τέλος, μαζί με τα Πρακτικά, σε όλους σας.

**ΑΘΑΝΑΣΙΟΣ ΚΑΒΒΑΔΑΣ (Εισηγητής της Πλειοψηφίας):** *(Ομιλεί εκτός Μικροφώνου)* Ποιοι είναι αυτοί, κύριε Πρόεδρε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Είναι ο κ. Γρηγόριος Τριανταφυλλόπουλος, Πρόεδρος της Ένωσης Ιδιοκτητών Ημερήσιων Επαρχιακών Εφημερίδων, ο οποίος είχε τεχνικό πρόβλημα μέχρι τώρα, το οποίο, όμως, αν αποκατασταθεί μέχρι το τέλος της συνεδρίασης, θα του δώσουμε το λόγο.

Ο κ. Αντώνιος Δημητρίου, Πρόεδρος της Ένωσης Ιδιοκτητών Ενημερωτικών Περιφερειακών Τηλεοπτικών Σταθμών Ελλάδος.

Ο κ. Σταύρος Αρναουτάκης, Περιφερειάρχης Κρήτης και Εκπρόσωπος της Ένωσης Περιφερειών Ελλάδος.

Ο κ. Ιωάννης Μουράτογλου, Πρόεδρος της Επιτροπής Οικονομικών των ΟΤΑ της Κεντρικής Ένωσης Δήμων Ελλάδας και Δήμαρχος Έδεσσας.

Αυτοί. Επίσης, μάς ενημέρωσε και ο Σύνδεσμος Εταιριών Εμπορίας Πετρελαιοειδών Ελλάδος ότι έχει ήδη στείλει Υπόμνημα.

Τώρα, κύριε Φωτόπουλε, έχετε το λόγο και πάλι.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, ευχαριστώ.

Θα ήθελα να είμαι ξεκάθαρος και χωρίς αυτό να αποτελεί μομφή προς εσάς, αλλά ακόμα και αυτή η διαδικασία το να πάρουμε τα Υπομνήματα στο τέλος και εμείς θα μείνουμε στην ανάγνωση κατ’ άρθρον. Και αυτό είναι προβληματικό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Συγγνώμη, κύριε Φωτόπουλε, αλλά με ειδοποιούν ότι ο κ. Αρναουτάκης έχει συνδεθεί.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, καλύτερα να πάρει το λόγο πρώτα ο κ. Αρναουτάκης.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ωραία, κύριε Αρναουτάκη έχετε το λόγο, ώστε να μπορέσει ο συνάδελφος κ. Φωτόπουλος και οι υπόλοιποι συνάδελφοι να ρωτήσουν αν θέλουν κάτι. Ορίστε.

**ΣΤΑΥΡΟΣ ΑΡΝΑΟΥΤΑΚΗΣ (Περιφερειάρχης Κρήτης, εκπρόσωπος της Ένωσης Περιφερειών Ελλάδος (ΕΝΠΕ)):** Ευχαριστώ, κύριε Πρόεδρε.

Καλησπέρα σε όλους, από τα Χανιά. Χαίρομαι που βλέπω φίλους και γνωστούς, από τη θητεία μου στο ελληνικό Κοινοβούλιο.

Εκ μέρους της Ένωσης Περιφερειών, θα ήθελα για την Τροπολογία που έχει κατατεθεί να πω την πρότασή μας. Υπάρχει μια αντίθεση σχετικά με αυτό που έχουν οι δήμοι και η Περιφέρεια. Όταν υπάρχει ένας γιατρός του ΕΣΥ που θέλει να είναι Πρόεδρος του Συμβουλίου, τότε δεν μπορεί να πάρει το μισθό από τη θέση που βρίσκεται, ενώ η θέση του Προέδρου του Περιφερειακού Συμβουλίου είναι περίπου 900 ευρώ, δεν μπορεί να πάρει τα χρήματα της δουλειάς του.

Άρα θα γίνει η Τροπολογία, η οποία έχει κατατεθεί και από πλευράς του Υπουργείου και συμφωνούμε να μπορεί να είναι και για τις Περιφέρειες το ίδιο, όπως είναι και στους δήμους για τους Προέδρους.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε τον κύριο Περιφερειάρχη.

Κύριε Φωτόπουλε, έχετε το λόγο. Ορίστε.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ.

Ερώτηση πρώτη για τον κ. Παπαδημητρίου, που τον έχουμε και κοντά μας. Κύριε Παπαδημητρίου, έχετε το κατάλληλο Προσωπικό για να διερευνήσει τόσο σημαντικά ατυχήματα, όπως π.χ. το ατύχημα των Τεμπών; Θα ήθελα μια απάντηση, γιατί ομολογώ ότι οι γνώσεις μου για την Επιτροπή σας δεν είναι τόσες πολλές.

Ερώτηση προς την κυρία Κουτσούμπα, δεδομένου ότι όπως υποστηρίζουν πολλοί εξ ημών, ο τουρισμός είναι η βαριά βιομηχανία της χώρας, το οργανόγραμμα του Υπουργείου Πολιτισμού είναι τέτοιο που να επιτρέπει στα μουσεία και στους αρχαιολογικούς χώρους να λειτουργούν απρόσκοπτα, ειδικά τους καλοκαιρινούς μήνες για να δέχονται τους τουρίστες που δέχεται η χώρα μας;

Έχω και δύο ερωτήσεις προς τον κύριο Γιαννάκο, πόσες είναι οι ελλείψεις στην Υγεία, αν έχει εκτίμηση αυτή τη στιγμή, δεδομένων των προβλημάτων που ανέφερε και μια απορία, η οποία μου δημιουργήθηκε, είπε πως οι επιτυχόντες του ΑΣΕΠ θα ενταχθούν στο Δημόσιο Σύστημα Υγείας το 2030. Θα ήθελα κάποια διευκρίνιση πάνω σε αυτό, τι είναι αυτό το οποίο δημιουργεί τέτοια προσκόμματα ούτως ώστε αυτοί οι άνθρωποι να μπούνε μετά από έξι χρόνια σε παραγωγική λειτουργία;

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε Φωτόπουλε, το λόγο έχει τώρα Ειδικός Αγορητής της Κοινοβουλευτικής Ομάδας «ΣΠΑΡΤΙΑΤΕΣ», ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε.

Έχω μια ερώτηση προς τον κ. Μόσχο, των παραγωγών και πωλητών λαϊκών αγορών, εάν θεωρεί ότι είναι αρκετός ο χρόνος για τους πωλητές που έχασαν τις άδειες τους, αυτός ο ενάμιση μήνας που θα τους δοθεί, για να πληρώσουν τα χρέη τους και να επανεκδώσουν την άδειά τους; Δεν ξέρω τι χρέη έχουν, ξέρουν οι ίδιοι τι υπάρχει.

Μία ερώτηση προς τον κ. Γιαννάκο, τον πρόεδρο της ΠΟΕΔΗΝ, σας άκουσα με προσοχή να μιλάτε για τις ελλείψεις που υπάρχουν, ειδικά σε νοσηλευτές, δεν είδα όμως να έχετε την ίδια σθεναρή στάση για τους συναδέλφους σας οι οποίοι βγήκαν σε αναστολή την εποχή της πανδημίας και να πείτε αυτά που ξέρατε, ότι δεν είναι αρκετό να εμβολιαστεί κάποιος για να εργάζεται εκεί, μπορούσε να προστατευθεί ή δεν προστατεύονταν τα νοσοκομεία με τον εμβολιασμό. Εγώ κόλλησα προσωπικά κορωνοϊό, έχοντας μπει στο νοσοκομείο με κολικό νεφρού και κόλλησα από εμβολιασμένο υγειονομικό Προσωπικό, οπότε νομίζουμε ότι άδικα έγινε όλος αυτός ο ντόρος με τους ανθρώπους οι οποίοι βγήκαν στο δρόμο τόσα χρόνια και δεν ξέρω αν έχουν επανέλθει και όλοι.

Έχω μια ερώτηση προς τον κ. Μέγγουλη. Αυτή η ιστορία με τις Κυριακές και την άρνηση, δεν ξέρω, ή εργαζομένων ή επιχειρηματιών, επειδή εγώ έχω ζήσει σε χώρα της Νοτίου Αμερικής για πολλά χρόνια και θυμάμαι και ξέρω μάλιστα, ότι το εμπόριο βασίζεται πάρα πολύ στο άνοιγμα της Κυριακής και εκεί είναι θεσμός, όλα λειτουργούν- super market, καταστήματα. Βέβαια, δεν εκμεταλλεύονται τους εργαζόμενους, υπάρχουν ωράρια, υπάρχουν υπερωρίες, υπάρχουν αλλαγές, υπάρχουν ρεπό, όμως ειδικά αυτοί οι εργαζόμενοι, οι οποίοι δεν έχουν τη δυνατότητα να πηγαίνουν στα καταστήματα να ψωνίσουν, περιμένουν την Κυριακή να πάνε στα μεγάλα εμπορικά μαγαζιά, να πάνε στα super market. Στην Ελλάδα για ποιο λόγο δεν έχει πιάσει αυτό και τι θεωρεί ότι θα πρέπει να γίνει για να μπορέσουν να το αποδεχθούν, τουλάχιστον οι εργαζόμενοι, αλλά και ο κόσμος, γιατί και ο κόσμος είδαμε, ότι δεν αγκάλιασε τις προσπάθειες που έγιναν, όταν άρχισε να γίνεται κάθε 3-4 Κυριακές.

Προς τον κ Γερακαράκο και τον κ. Βέλλιο, αντίστοιχα πρόεδρο της ΠΟΑΣΥ και της Πανελλήνιας Ένωσης Αξιωματικών, θέλω να πω το εξής, έχοντας την μοναδική εμπειρία και από όλους τους συναδέλφους εδώ, να είναι στην ΠΑΕ ΑΡΗΣ με ηγετικό ρόλο για 7-8 χρόνια και επειδή θυμάμαι, ότι από τα τηλεοπτικά μας τότε, δίναμε 5%- ένα ποσό διόλου ευκαταφρόνητο, παίρναμε 5.000.000 δίναμε 250.000- στην Αστυνομία και είχαμε κάνει αιτήματα και μέσω της Λίγκας, να δίδονται στους αστυνομικούς αυτά τα χρήματα, μετά πήγαμε στο καθεστώς των security στα γήπεδα, οι οποίοι σεκιούριτι όντως έπαιρναν 70 ευρώ ο καθένας και σε αριθμό ήταν ισάριθμοι με τους αστυνομικούς που είχαμε- έχουμε κάνει αγώνα με 1000 σεκιούριτι σε ευρωπαϊκό παιχνίδι- γιατί σήμερα δεν επιμένετε σε αυτό και δεύτερον, δεν κατάλαβα, για ποιο λόγο εσείς δεν ξεκαθαρίζετε, ότι δεν θέλετε- δεν άκουσα κανένα από τους δυο σας- την Αστυνομία στο γήπεδο; Εγώ θεωρώ, ότι ο ρόλος της Αστυνομίας δεν είναι να είναι μέσα στο γήπεδο, οι ΠΑΕ και οι ΚΑΕ και όλοι, όπως πολύ σωστά είπατε, είναι ιδιωτικοί οργανισμοί και θα πρέπει να προσλαμβάνουν, αφού δίνουν τα χρήματα αυτά, σε ιδιωτικά security.

Δεν άκουσα όμως να ζητάτε την αποχώρησή τους από τα γήπεδα. Απλά αναφέρεστε στο επικίνδυνο του επαγγέλματος στο οποίο επίσης συμφωνώ. Δεν είναι το μόνο επάγγελμα, αλλά θα έπρεπε να είναι ένα επάγγελμα που να έχει επικινδυνότητα, όπως και βαρύ και ανθυγιεινό και άλλα επαγγέλματα, όπως οι ναυτικοί και τα λοιπά. Τελικά, είστε υπέρ της παραμονής της αστυνομίας στα γήπεδα; Και τότε, ναι, να μας πείτε τι προϋποθέσεις να θεσπιστούν; Να πληρώνονται από τα τηλεοπτικά; Σίγουρα από τα εισιτήρια δεν μπορούν να πληρωθούν, γιατί είναι υπερφορτωμένα για τις ΠΑΕ. Να φανταστείτε ότι στο 100% των εισιτηρίων μία ΠΑΕ εισπράττει 45%. Όλα τα άλλα είναι φόροι δημοσίων θεαμάτων, φόροι και οτιδήποτε άλλο. Αυτή τη γνώμη θα ήθελα να την ακούσω. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κύριε Κόντη. Τον λόγο έχει ο ειδικός αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’» κ. Τάσος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»):** Ευχαριστώ, κύριε Πρόεδρε. Εγώ θα ήθελα να απευθυνθώ στους εκπροσώπους των φορέων υπηρεσιών υγείας. Ήθελα να ρωτήσω αν σύμφωνα με το ισχύον Π.Δ 164/2004 που αναφέρεται στην απαγόρευση των διαδοχικών συμβάσεων που καταρτίζονται και εκτελούνται μεταξύ του ίδιου εργοδότη και του ίδιου εργαζομένου, με την ίδια ή παρεμφερή ειδικότητα και τους ίδιους παρεμφερείς όρους εργασίας, εάν οι περιπτώσεις στις οποίες αναφέρθηκαν, όπου λίγο πολύ ήταν κοινές οι προσεγγίσεις τους, έχουν υπερβεί, σύμφωνα με το άρθρο 6 του ως άνω Προεδρικού Διατάγματος, τους 24 μήνες που επιτρέπει κατά νόμο ή αν είναι εντός του εικοσιτετραμήνου διαστήματος. Αυτό ήθελα. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κύριε Οικονομόπουλε. Τον λόγο έχει ο ειδικός αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε. Θα ήθελα πρώτον, να ρωτήσω τον εκπρόσωπο της ΕΟΔΑΣΑΑΜ σχετικά με το άρθρο 63. Είναι μια ερώτηση παρόμοιας υφής με αυτή που έγινε λίγο πιο πριν για τα σιδηροδρομικά ατυχήματα. Το άρθρο 63 λέει συγκεκριμένα, ότι τροποποιείται το άρθρο 50 του νόμου 514/2023 ορίζοντας ότι τα καθήκοντα διερεύνησης σιδηροδρομικών ατυχημάτων αναλαμβάνει ο Οργανισμός σας από τη στιγμή διορισμού των μελών του Συμβουλίου του. Εδώ έχω να κάνω δύο ερωτήσεις σε εσάς.

Η πρώτη είναι αυτή. Ενώ ο Οργανισμός σας ειδικεύεται απ’ όσο μπορούμε να γνωρίζουμε στη διερεύνηση αεροπορικών ατυχημάτων, εδώ πέρα τίθεται θέμα επέκτασης του έργου σας στο να περιλαμβάνει και διερεύνηση σιδηροδρομικών ατυχημάτων. Υπάρχει ειδική τεχνογνωσία η οποία θεωρείται ότι χρειάζεται για να γίνει μια διερεύνηση σιδηροδρομικών ατυχημάτων από τον Οργανισμό σας και κατά πόσο την έχετε; Αυτό είναι το πρώτο.

Tο δεύτερο είναι το εξής. Λέει, «από τη στιγμή διορισμού των μελών του Συμβουλίου του». Δεν έχετε διορισμένα μέλη στο Συμβούλιο; Είναι κάποια ειδικά μέλη που πρέπει να διοριστούν; Και αν ναι, πόσο διάστημα θεωρείται ότι θα χρειαστεί για να διοριστούν αυτά τα μέλη; Αυτή είναι η πρώτη ερώτηση, κύριε Πρόεδρε.

Μετά, έχω μια δεύτερη ερώτηση, αν επιτρέπετε, στον κύριο Γιαννάκο. Αναφέρθηκε στους συμβασιούχους στο Εθνικό Σύστημα Υγείας. Είναι απλή η ερώτηση. Είπε, ότι αποτελούν το 35% του κλάδου και ζήτησε να μονιμοποιηθούν. Θα ήθελα να ρωτήσω, αν μπορεί να μας δώσει ένα συγκεκριμένο νούμερο για το πόσοι είναι. Έχουμε εμείς το νούμερο των 23.000. Είναι ακριβές αυτό το νούμερο ή θα ήθελε ίσως να μας ενημερώσει περισσότερο και καλύτερα ως προς αυτό;

Τέλος, θα ήθελα να κάνω μια ερώτηση στον κ. Παπανικολάου. Αναφέρθηκε, κι εκείνος πάλι, στα ζητήματα των συμβασιούχων. Αλλά, η ερώτηση που έχω να του κάνω αφορά το θέμα του 48ώρου το οποίο μας είπε ότι αναβάλλεται από το 2009 και αυτό αποτελεί πράγματι όπως είπε και ο ίδιος μια κατάφωρη παραβίαση της σχετικής Ευρωπαϊκής Οδηγίας για τις ώρες εργασίας στη διάρκεια της εβδομάδας.

Στο τέλος της παρέμβασής του και αυτή, είναι η ερώτηση μου, ζήτησε να ακυρωθεί αυτή η διάταξη. Θα μπορούσε να μας διαφωτίσει ως προς τη διάταξη αυτή, σε ποια διάταξη αναφέρεται συγκεκριμένα, διότι υπάρχουν μια σειρά διατάξεις που αφορούν παρεμφερή θέματα. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Τον λόγο έχει τώρα η κυρία Ελένη Καραγεωργόπουλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ κ. Πρόεδρε.

Έχω μια ερώτηση, που απευθύνεται στον Πρόεδρο των Αστυνομικών Υπαλλήλων και των Αξιωματικών Αστυνομίας.

Το συγκεκριμένο άρθρο, το άρθρο 80, αναφέρεται στην παράγραφο 3, που διαμορφώνει την παράγραφο 1, του άρθρου 41 Δ, ως εξής: Η αρμοδιότητα για την τήρηση της Τάξης, κατά τις αθλητικές συναντήσεις εντός και εκτός των αγωνιστικών χώρων, ανήκει στην Ελληνική Αστυνομία ή στο Λιμενικό Σώμα Ελληνική Ακτοφυλακή, εφόσον η αθλητική συνάντηση διεξάγεται σε περιοχή δικαιοδοσίας τους.

Δεν σας έχει απασχολήσει που δεν το θίξατε καθόλου, το ζήτημα του ρόλου της Αστυνομίας, σε σχέση με τις αθλητικές δραστηριότητες;

Εμένα πραγματικά, μου έκανε τραγική εντύπωση, ότι δεν αναφερθήκατε σε αυτή την μετάλλαξη που σας επιφυλάσσει η Κυβέρνηση Μητσοτάκη. Επεμβαίνετε, - ξέρω και γνωρίζω και ως νομικός - αποκλειστικά και μόνο για την αποκατάσταση της Τάξης. Από πού κι ως πού θα βρίσκεστε μέσα στα γήπεδα, εν είδει «ιδιωτικού μισθοφορικού στρατού» να προστατεύετε, την περίπτωση να διασαλευτεί η Τάξη εντός του γηπέδου;

Δεν είναι αποστολή και αρμοδιότητα της Αστυνομίας, να εποπτεύει επικουρικά τους χώρους γύρω από το γήπεδο και όχι, μέσα σε αυτό, την ομαλή άφιξη και αποχώρηση φιλάθλων;

Η Αστυνομία σε καμία περίπτωση δεν θα πρέπει να εμπλέκεται στις αθλητικές δραστηριότητες. Θα ήθελα να τοποθετηθείτε επί αυτού του θέματος, διότι αποτελεί πολύ ευαίσθητο και πολύ επίκαιρο ζήτημα. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Σας ευχαριστούμε, και με την κυρία Καραγεωργοπούλου, έχει ολοκληρωθεί ο κύκλος των Εισηγητών, των Ειδικών Αγορητών και των ομιλητών συναδέλφων βουλευτών.

Περνάμε τώρα στους εκπροσώπους των φορέων, να απαντήσουν στις ερωτήσεις - τοποθετήσεις των συναδέλφων Εισηγητών και των Αγορητών βουλευτών. Με πρώτο τον κ. Παναγιώτη Σταμπουλίδη, Εντεταλμένο Σύμβουλο του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ).

Ορίστε, κύριε Σταμπουλίδη έχετε τον λόγο.

**ΠΑΝΑΓΙΩΤΗΣ ΣΤΑΜΠΟΥΛΙΔΗΣ (Εντεταλμένος Σύμβουλος του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ):** Ευχαριστώ κ. Πρόεδρε. Είναι ευχάριστο που δεχθήκαμε δύο ερωτήσεις, γιατί είναι μια ευκαιρία το Κοινοβούλιο, να ενημερωθεί λίγο για τις δραστηριότητες που αναπτύσσει το ΤΑΙΠΕΔ, σε συνεργασία με την Πολιτεία στα θέματα ωρίμανσης των τεχνικών έργων, στα πλαίσια του Ταμείου Ανάκαμψης και Ανθεκτικότητας.

Όσο αφορά τη πρωτοβάθμια υγεία και το ερώτημα που μου ετέθη, θέλω να σας πω ναι.

Προφανώς, θα φέρουμε εις πέρας τα τεχνικά έργα. Ήδη, οι δημοπρατήσεις έχουν αγγίξει το 80% των σχεδιαζόμενων Μονάδων Υγείας και έχουμε ένα μεγάλο ποσοστό συμβάσιουμενων έργων και θεωρώ, ότι μέχρι τον Ιούνιο του 2024, θα έχουμε τελειώσει το σύνολο των δημοπρατήσεων στην πρωτοβάθμια υγεία.

Το ίδιο ισχύει και για την δευτεροβάθμια υγεία. Δεκάδες συμβάσεις υπογράφονται σε καθημερινή σχεδόν βάση, όσο αφορά βέβαια και τη Λευκάδα μιας και ο κ. βουλευτής έχει και ιδιαίτερο ενδιαφέρον, θέλω να σας πω, ότι υπάρχει ήδη προσωρινός ανάδοχος. Η Σύμβαση ξεπερνάει τα 5 εκατομμύρια ευρώ, οπότε αποστέλλεται στις επόμενες ημέρες στο Ελεγκτικό Συνέδριο για προσυμβατικό έλεγχο και μετά προφανώς, θα γίνει η Σύμβαση μεταξύ της Υγειονομικής περιφέρειας και του αναδόχου.

Άρα, λοιπόν, εγώ μπορώ να σας διαβεβαιώσω, ότι κάνουμε, ότι είναι δυνατόν ούτως, ώστε τα τεχνικά ζητήματα να έχουν επιλυθεί εγκαίρως. Νομίζω, ότι και η διάταξη η οποία εισάγεται προς ψήφιση, είναι μια διάταξη η οποία θα τη βρούμε μπροστά μας, κατά την ολοκλήρωση αυτών των έργων που τότε, όπως ξέρετε πρέπει 31/12/2025, να έχουμε πιστοποιήσει την παραλαβή αυτών των έργων και γι’ αυτό ακριβώς, τον λόγο θεωρούμε αναγκαία τη θέσπιση της. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Ευχαριστούμε τον κ. Σταμπουλίδη. Τον λόγο τώρα έχει η κυρία Δέσποινα Κουτσούμπα, Αντιπρόεδρος του Συλλόγου Ελλήνων Αρχαιολόγων (ΣΕΑ), για να απαντήσει στις ερωτήσεις των συναδέλφων βουλευτών.

**ΔΕΣΠΟΙΝΑ ΚΟΥΤΣΟΥΜΠΑ, Αντιπρόεδρος του Συλλόγου Ελλήνων Αρχαιολόγων (ΣΕΑ):** Μία ερώτηση μου έγινε, για το Οργανόγραμμα του Υπουργείου Πολιτισμού. Φαντάζομαι, ότι δεν νοείται το Οργανόγραμμα το ίδιο. Το Οργανόγραμμα ορίζει και τις οργανικές μονάδες. Αυτό που είναι σημαντικό για αυτούς που με ρωτήσανε είναι, οργανικές θέσεις.

Δυστυχώς, οι οργανικές θέσεις βαίνουν συνεχώς μειούμενες. Έχουμε πάρα πολλές συνταξιοδοτήσεις, όπως γίνεται σε όλο το δημόσιο είναι, χρονιές αθρόων συνταξιοδοτήσεων πια, για κόσμο που μπήκε μαζικά κάποιες χρονιές.

Αυτή τη στιγμή που μιλάμε, περιμέναμε τα τελευταία 4 χρόνια, περιμέναμε με δέσμευση της Υπουργού, 300 θέσεις φυλάκων μονίμων μέσω (ΑΣΕΠ) και δεν έχει έρθει καμία. Βλέπουμε, ακόμα και στην Ακρόπολη αυτό συζητιότανε σήμερα στο Γενικό Συμβούλιο της Ομοσπονδίας. Αυτό που ακούσαμε και για την Υγεία, δυστυχώς γίνεται και σε εμάς.

Υπάρχει, μια προσπάθεια η οποία κοστίζει πολύ περισσότερο στο δημόσιο. Η είσοδος της Ακρόπολης, αντί για τους Αρχαιοφύλακες να δοθεί σε ιδιωτική εταιρεία, έχει γίνει διαγωνισμός από τον (ΟΔΑΠ) 2 εκατ. για δύο χρόνια, για να διαχειρίζεται ιδιωτική εταιρεία το ηλεκτρονικό εισιτήριο που είναι άυλο, το οποίο δεν κόστισε δύο εκατομμύρια για να φτιαχτεί το ηλεκτρονικό εισιτήριο.

Αντί, για προσλήψεις, δηλαδή, περνάμε σε τέτοιες. Ούτε, η μετατροπή των Μουσείων σε Νομικά Πρόσωπα Δημοσίου Δικαίου διόρθωσε κάτι σε αυτό, γιατί δεν αύξησε το προσωπικό.

Βέβαια και αυτή τη στιγμή που μιλάμε, τα Μουσεία Νομικά Πρόσωπα που είχε έρθει εδώ ο Υπουργός και είχε πει, θα λειτουργούν απρόσκοπτα. Το Βυζαντινό Μουσείο το μισό είναι κλειστό, το Εθνικό Αρχαιολογικό Μουσείο οι μισές αίθουσες είναι κλειστές και το Μουσείο Λοβέρδου στο κέντρο της Αθήνας, που άνοιξε πολύ πρόσφατα επίσης, δεν έχει φυλακές. Για να είναι ανοιχτό το Λοβέρδου πρέπει να είναι, κλειστό το Βυζαντινό Μουσείο το κανονικό.

Αυτή είναι η κατάσταση.

Λειτουργούμε με προσωπικό επί συμβάση, που παλιά παίρναμε μόνο το καλοκαίρι, τώρα παίρνουμε και το χειμώνα, ακόμα και για τις μισές αίθουσες χρειαζόμαστε προσωπικό επί συμβάσεις αλλιώς, θα είναι τελείως κλειστά.

Εννοείται, ότι υπάρχουν Μουσεία στην επαρχία που το χειμώνα είναι τελείως κλειστά, δηλαδή, υπάρχει ένας φύλακας σε όλο το νησί π.Χ., σε ένα νησί και ο ίδιος είναι, επιφορτισμένος με το να παρακολουθεί τα οικόπεδα, να κοιτάζει, αν έχει γίνει καμιά ανασκαφή και ανοίγουν τα Μουσεία μια φορά τη βδομάδα, καταλαβαίνετε. Αυτά όλα θέλουν μόνιμο προσωπικό.

Αυτή τη στιγμή λειτουργούμε με έκτακτο προσωπικό, που προσλαμβάνεται τον Απρίλη και από τον Οκτώβριο γίνεται ανανέωση συμβάσεων, για να έχουμε και το χειμώνα από Οκτώβρη μέχρι Απρίλη.

Χρειάζεται, μόνιμο προσωπικό. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κύριοςΧρήστος Παπαδημητρίου, Αναπληρωτής Πρόεδρος του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών (ΕΟΔΑΣΑΑΜ).

**ΧΡΗΣΤΟΣ ΠΑΠΑΔΗΜΗΤΡΙΟΥ, Αναπληρωτής Πρόεδρος του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών (ΕΟΔΑΣΑΑΜ):**

Ευχαριστώ, για τις δύο ερωτήσεις, τρεις συνολικά από τους κύριους βουλευτές, που ήταν καίριες.

Στην πρώτη ερώτηση, θα αναφερθώ στο εξής ο Οργανισμός μας, δημιουργήθηκε με το ν.5014/2023, συνενώνοντας την Επιτροπή Διερεύνησης Αεροπορικών Ατυχημάτων η οποία λειτουργούσε, με την Επιτροπή Διερεύνησης Σιδηροδρομικών Ατυχημάτων η οποία υπήρχε μόνο στα χαρτιά και στην πράξη, δε λειτούργησε ποτέ, δεν απέκτησε ποτέ προσωπικό.

Άρα, αυτή τη στιγμή δεν υπάρχουν Διερευνητές Σιδηροδρομικών Ατυχημάτων. Παρ όλα αυτά ο ίδιος ν. 5014/2023, δίνει τη δυνατότητα κατά παρέκκλιση κάθε άλλης διάταξης, να έρθει σε εμάς προσωπικό, με μετάταξη από άλλους φορείς του δημοσίου, όπως η Σιδηροδρομική Αρχή Σιδηροδρόμων (ΟΣΕ) ή το Υπουργείο Μεταφορών άρα, προσωπικό που έχει τεχνογνωσία. Έχουμε, κάνει ήδη τέτοιες ενέργειες. Υπάρχουν ήδη δύο άνθρωποι που έχουν υποβάλει αίτηση να έρθουν στο Οργανισμό μας.

Άρα, Διερευνητές Σιδηροδρομικών Ατυχημάτων, αυτή τη στιγμή δεν υπάρχουν.

Από κει και πέρα, η Διερεύνηση Αεροπορικών και Σιδηροδρομικών Ατυχημάτων ανταποκρίνεται, σε βασικούς κανόνες και βασική μεθοδολογία όπου είναι, κοινή.

Σε πολλές χώρες της Ευρωπαϊκής Ένωσης, όπως στη Γαλλία, στη Γερμανία, οι αντίστοιχοι φορείς διερευνούν παράλληλα Σιδηροδρομικά, Αεροπορικά, ακόμα και Ναυτικά Ατυχήματα, γιατί η Αρχή Διερεύνησης ενός ατυχήματος είναι κοινή.

Αυτό που έκανε ο φορέας μας και η διοίκηση η οποία, όπως είπα νωρίτερα διορίστηκε στις 19 Σεπτεμβρίου του 2023 είναι, να ζητήσει εκτός από το να στελεχωθεί και να προωθήσει νομοθετικές πρωτοβουλίες, όπως την έκδοση κοινής Υπουργικής Απόφασης, που θα καθορίζει τα προσόντα Σιδηροδρομικών και Αεροπορικών Διερευνητών. Μόλις γίνει αυτό, θα έχουμε τη δυνατότητα να πάρουμε τέτοιο κόσμο που έχει τα προσόντα, εμπειρία στα Σιδηροδρομικά θέματα, εμπειρία σε Διαχείριση Γραμμής και άλλα θέματα. Το κυριότερο που έχει κάνει είναι, ότι απέστειλε αίτημα συνδρομής στον Ευρωπαϊκό Οργανισμό Σιδηροδρόμων, (ΕΡΑ).

Άρα, κατόπιν ειδικών και κατόπιν αυτής του αιτήματος, Τριμελής Επιτροπή του(ΕΡΑ), με Προεδρεύοντα τον κ. Παρτάκο Διευθυντή Ασφαλείας του (ΕΡΑ), θα έρθει στην Ελλάδα να μας συνδράμει και να διερευνήσουμε το ατύχημα.

Αυτό όμως, που θέλω να τονίσω είναι, ότι βάσει της οδηγίας 2016/798 άρθρο 22, για να γίνει διερεύνηση πρέπει ο Εθνικός Οργανισμός να έχει τουλάχιστον ένα άτομο ικανό να επιτελεί καθήκοντα υπεύθυνου διαχείρισης και διερεύνησης σε περίπτωση ατυχήματος και συμβάντος.

Σε αυτόν τον δρόμο είμαστε και μόλις γίνει και αυτό θα μπορούμε να ξεκινήσουμε το έργο μας.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κ. Παπαδημητρίου.

Τον λόγο έχει ο κ. Αντώνιος Μέγγουλης, Διευθυντής της Ελληνικής Συνομοσπονδίας Εμπορίου και Επιχειρηματικότητας.

**ΑΝΤΩΝΙΟΣ ΜΕΓΓΟΥΛΗΣ (Διευθυντής και Νομικός Σύμβουλος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ)):** Θα απαντήσω στα ερωτήματα του κυρίου Γερουλάνου.

Είναι αυτονόητο ότι υπάρχουν περιοχές στην Ελλάδα, όπου τα εμπορικά καταστήματα πρέπει να είναι ανοιχτά. Φανταστείτε τα εμπορικά καταστήματα κλειστά τις Κυριακές, στη Δωδεκάνησο ή τις Κυκλάδες. Παρ’ όλα αυτά, δεν έχει όλη η Ελλάδα τα ίδια χαρακτηριστικά. Στην ηπειρωτική χώρα, οι συνθήκες και οι ανάγκες είναι τελείως διαφορετικές. Θυμίζω ότι από το 2013 που έγινε η πρώτη διεύρυνση της δυνατότητας των καταστημάτων, να ανοίγουν τις Κυριακές, υπήρχε προσφυγή όλων των εμπορικών συλλογικών φορέων, στο Συμβούλιο της Επικρατείας. Εκδόθηκε η Απόφαση 100 του 2017, η οποία αναγνώρισε το δικαίωμα και στους επιχειρηματίες και στους καταναλωτές, ώστε να μπορούν να απολαμβάνουν την αργία της Κυριακής και αυτό έχει κεφαλαιώδη σημασία και για το ερώτημα του κυρίου Κόντη, ο οποίος είπε «Για ποιο λόγο δεν πετυχαίνει αυτός ο θεσμός στην Ελλάδα;». Είναι πάρα πολύ απλό, δεν πετυχαίνει, γιατί δεν τον θέλουν οι καταναλωτές, δεν θέλουν μία ακόμα εργάσιμη ημέρα, την Κυριακή, δεν θέλουν να περπατούν στα κέντρα των πόλεων, τα οποία έχουν και κάποιες άλλες ποιότητες, να προσφέρουν στους επισκέπτες και να κουτουλάνε, με συγχωρείτε, για την έκφραση, επάνω σε καλάθια ή επάνω σε πάγκους καταστημάτων που έχουν βγει.

Είχα κάνει μία έρευνα το 2017 και η ανταπόκριση ήταν καθολική και η απάντηση ήταν καθολική, στο αίτημα αυτό. Δεν θέλουμε μία ακόμα εργάσιμη μέρα. Τις Κυριακές δεν είναι καθόλου τυχαίο ότι καμία καταναλωτική οργάνωση στην Ελλάδα δεν έχει συμπεριλάβει τη λειτουργία των καταστημάτων τις Κυριακές, μέσα στα αιτήματά της, καμία απολύτως.

Το κόστος, για το οποίο έθεσε ένα ερώτημα, ο κ. Γερουλάνος, είναι πράγματι μεγάλο, είναι ένα κόστος το οποίο μπορούν να φέρουν μόνο οι μεγάλες επιχειρήσεις. Θυμίζω ότι υπάρχει προσαύξηση 75% του ημερομισθίου, στον εργαζόμενο που εργάζεται την Κυριακή, δίνεται και ένα ρεπό μέσα στην αμέσως επόμενη εβδομάδα. Οι μικροί επιχειρηματίες, πολλοί από αυτούς, δεν έχουν τη δυνατότητα να το αντιμετωπίσουν. Για τους δε αυτοαπασχολούμενους, το κόστος είναι ακόμα μεγαλύτερο, γιατί δεν έχουν καμία ημέρα πλέον να ξεκουραστούν.

Τέλος, στην ερώτηση του κυρίου Γερουλάνου για το αν, αυτό το φαινόμενο ντόμινο που ανέφερα, θα επηρεάσει τα μεγάλα αστικά κέντρα, όπως την Αθήνα ή τη Θεσσαλονίκη, αυτό είναι σαφές. Ο νόμος ακόμα δεν έχει παράξει τα αποτελέσματά του. Θυμίζω ότι η τροποποίηση έγινε μόλις πέρυσι και πέρασε η αρμοδιότητα από τον Αντιπεριφερειάρχη στο Δήμαρχο. Διαχρονικά ήταν υπερτοπικοί οι φορείς που είχαν αυτή την αρμοδιότητα. Διαχρονικά ήταν ο Νομάρχης, αυτός αντικαταστάθηκε με τον «Καλλικράτη» το 2010, με τον Αντιπεριφερειάρχη. Λειτούργησε καλά το σύστημα, μέχρι τότε, γιατί οι Αντιπεριφερειάρχες δεν έχουν άμεση επαφή, με την εκλογική βάση και μπορούν να κρίνουν με μία ευρύτητα τις ανάγκες των περιοχών τους.

Δυστυχώς, η αρμοδιότητα στους Δημάρχους πιστεύουμε ότι θα προκαλέσει στρεβλώσεις. Είναι αδύνατο να ανοίξει, όπως αναφέρθηκε, το κέντρο της Αθήνας και να μην ανοίξει το Περιστέρι ή η Καλλιθέα. Είναι αδύνατον να ανοίξει η Αθήνα χωρίς να ανοίξει -να το πάω και λίγο πιο μακριά - η Κόρινθος ή η Λιβαδειά ή η Χαλκίδα. Οπότε, αντιλαμβάνεστε το φαινόμενο που θα παρουσιαστεί, ο ένας Δήμος θα παρασύρει τους διπλανούς και ούτω καθεξής. Γι’ αυτό το λόγο εμείς έχουμε ζητήσει να γυρίσει η αρμοδιότητα στους Αντιπεριφερειάρχες και είναι κάτι που μέχρι τώρα η παρούσα ηγεσία στο Υπουργείο Ανάπτυξης δείχνει να ακούει.

Θα ήταν «ευχής έργον» να γίνει αυτή η τροποποίηση με το παρόν σχέδιο νόμου, μια και η συγκεκριμένη διάταξη είναι που τροποποιείται και καταργείται το χρονικό όριο των δημάρχων να αποφασίσουν για τις Κυριακές μέχρι το τέλος του χρόνου.

Ευχαριστώ πολύ

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε.

Και το λόγο τώρα έχει ο κ. Γεώργιος Μιχαλόπουλος, Πρόεδρος του Συνδέσμου Ημερησίων Περιφερειακών Εφημερίδων.

**ΓΕΩΡΓΙΟΣ ΜΙΧΑΛΟΠΟΥΛΟΣ (Πρόεδρος του Συνδέσμου Ημερήσιων Περιφερειακών Εφημερίδων (ΣΗΠΕ)):** Ευχαριστώ, κ. Πρόεδρε.

Θα απαντήσω για αρχή στην ερώτηση του κ. Γερουλάνου. Επίσημη μέτρηση, κ. Γερουλάνο, δεν υπάρχει. Θα σας πω όμως μια μικρή τοποθέτηση και μια μικρή έρευνα που έγινε στη Θεσσαλία. Η διαφορά με τις ιστοσελίδες είναι ότι σε καμία περίπτωση δεν μπορούν να υποκαταστήσουν τη δημοσίευση στο τύπο. Ξέρουμε όλοι ότι αυτοί που θέλουν να κρύψουν κάτι μέσα σε ένα site, μπορούν να το κρύψουν πάρα πολύ εύκολα. Το μόνο μέσο λοιπόν, που μπορεί ο πολίτης να ελέγχει πώς διαχειρίζεται το δημόσιο χρήμα και πού ακριβώς πάνε τα ελληνικά χρήματα, είναι μόνο με δημοσίευση στον τύπο.

Σε μία έρευνα που έγινε στην Θεσσαλία πριν τις εκλογές, θα σας πω απλά ότι η διεισδυτικότητα των εφημερίδων είναι στο 72%, εναντίον 34% που είναι τα site και αφορά στη διεισδυτικότητα των τοπικών ειδήσεων. Επίσης, να σας πω πως όλοι ξέρουμε ότι οι πωλήσεις των τοπικών εφημερίδων σε σχέση με των αθηναϊκών είναι υπέρ-πολλαπλάσιες. Μόνο αυτό.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε.

Και να δώσω τώρα τον λόγο στον κ. Γρηγόριο Τριανταφυλλόπουλο, Πρόεδρο της Ένωσης Ιδιοκτητών Ημερησίων Επαρχιακών Εφημερίδων, γιατί νομίζω ότι έχει αποκατασταθεί η βλάβη. Κύριε Τριανταφυλλόπουλε, έχετε το λόγο.

**ΓΡΗΓΟΡΙΟΣ ΤΡΙΑΝΤΑΦΥΛΛΟΠΟΥΛΟΣ (Πρόεδρος της Ένωσης Ιδιοκτητών Ημερήσιων Επαρχιακών Εφημερίδων (ΕΙΗΕΕ)):** Θα ήθελα να σας ευχαριστήσω και για την ανοχή σας. Είχαμε ένα τεχνικό πρόβλημα, το οποίο ευτυχώς λύθηκε.

Για την οικονομία του χρόνου, μιας και έχουν ακουστεί ούτως ή άλλως πάρα πολλές απόψεις και σήμερα, αλλά κυρίως νομίζω ότι αυτή η συζήτηση για εμάς έχει εξαντληθεί εδώ και πάρα πολλά χρόνια.

Σήμερα, εισάγεται στο άρθρο 57 άλλη μια παράταση για δύο χρόνια και η συζήτηση γίνεται για το δικαίωμα των δημοσιεύσεων των φορέων του δημοσίου. Η συζήτηση αυτή, το θυμάστε πάρα πολύ καλά το 2014, όταν τότε στον τότε εφαρμοστικό νόμο είχαμε τη συζήτηση αυτή, όπου πραγματικά «έκλεψε την παράσταση» τότε το ζήτημα της δημοσίευσης ή όχι. Το πολιτικό σύστημα και τα κόμματα τοποθετήθηκαν. Πήραν την απόφαση να μετακινηθεί μάλιστα τότε το οικονομικό κόστος στους φορείς του δημοσίου και στο δημόσιο.

Γιατί είχε ανοίξει αυτή τη συζήτηση και γιατί επικεντρώνομαι στο θέμα αυτό; Μέσα από μια Ευρωπαϊκή Οδηγία του 2012-2013 που ήρθε στην Ελλάδα και θα έπρεπε υποτίθεται να την εναρμονιστούμε, έμπαινε ζήτημα για τους εργολάβους ότι υπάρχει και ένα μεγάλο κόστος για το κόστος της δημοσίευσης. Αυτό ήταν το μοναδικό ζήτημα και έμπαινε ζήτημα αθέμιτου ανταγωνισμού. Κανένας άλλος λόγος δεν επέβαλε τότε επισήμως το θέμα της περικοπής της δημοσίευσης. Το 2014 όλα τα κόμματα συμφώνησαν και το θέμα λύθηκε. Και αφού έμπαινε ζήτημα για τους εργολάβους, την πήρε απάνω του τότε το ελληνικό δημόσιο.

Και ενώ λοιπόν το θέμα υποτίθεται ότι λύθηκε, το 2016 η τότε συγκυβέρνηση του ΣΥΡΙΖΑ έφερε την τροποποίηση του ν. 4412 και πήρε την απόφαση της περικοπής. Από τότε μέχρι σήμερα, δηλαδή από το 2014 που την ξεκινήσαμε, μέχρι το 2023 και με τη σημερινή πρόβλεψη του νόμου για δύο χρόνια, πάμε μέχρι τις 31/12/2025, δηλαδή έχουμε κλείσει πλέον μια δεκαετία, επανερχόμεθα μονίμως στο ίδιο ζήτημα.

Ποιο είναι αυτό το οποίο έχει κριθεί συνολικά και αυτό θέλω να το ξεκαθαρίσουμε. Πέρα από το ζήτημα αν πλήττεται ή όχι η εφημερίδα, κυρίως οι μικρομεσαίες και κυρίως οι μικρές εφημερίδες - και μικρές ή μεγάλες εφημερίδες καθορίζεται πάντοτε από τον πληθυσμό της κάθε περιοχής που εκδίδεται η εφημερίδα. Πέρα λοιπόν από το ζήτημα αυτό, το οποίο είναι πολύ δεύτερο ζήτημα, διότι σε καμία περίπτωση δεν θέλω να επικεντρώνεται η συζήτηση - και συμφωνώ απόλυτα με την άποψη που ακούστηκε από τον πρόεδρο του Συνδέσμου - ξεκαθαρίζουμε ένα πράγμα. Τι θέλει να κάνει το ελληνικό δημόσιο; Το ελληνικό δημόσιο θέλει να δώσει τα έργα του, τις υπηρεσίες του και οι φορείς του δημοσίου σε χαμηλότερη τιμή; Εάν θέλει πραγματικά να ωφεληθεί το κρατικό ταμείο και οι προϋπολογισμοί και των νομικών προσώπων, τότε αυτό το επιτυγχάνουμε μόνο με το να έχουμε διαφάνεια στον διαγωνισμό και αν έχουμε την καλύτερη δυνατή προσέλκυση των ενδιαφερομένων. Δεν είναι μόνο για τους συμμετέχοντες, είναι βεβαίως και για το κοινωνικό σύνολο.

Ξεκαθαρίζουμε, λοιπόν, η θέση της Ένωσης Ιδιοκτητών Ημερήσιων Επαρχιακών Εφημερίδων, που έχω την τιμή να είμαι Πρόεδρος και ιδρύθηκε το 1956, στην πορεία γνωρίζουμε τι έχει συμβεί σε βάθος χρόνου για τις επαρχιακές εφημερίδες, είναι μία και ξεκάθαρη. Πέρα από το τι ζημιά θα πάθουμε εμείς και τι τρόπο θα βρούμε εμείς για να επιβιώσουμε ή όχι και αυτή είναι άλλη συζήτηση -την οποία αν θέλει πραγματικά το πολιτικό σύστημα και τα κόμματα να εξασφαλίσει τον τύπο της περιφέρειας και να βοηθήσει και να τον στηρίξει που μέχρι σήμερα δεν το έχει κάνει γιατί με σειρά μέτρων τον έχει πλήξει βάναυσα- εάν θέλει πραγματικά να σώσει την επαρχιακή εφημερίδα είναι μια άλλη συζήτηση. Δεν θα την εμπλέκουμε με το ζήτημα των κρατικών δημοσιεύσεων των φορέων του δημοσίου. Αυτό έχει να κάνει με το κρατικό ταμείο.

Ξεκαθαρίζουμε, λοιπόν, ότι αυτό το οποίο προβάλλεται από πλευράς των εργοληπτών, των εργολάβων και γενικά από αυτούς που συμμετέχουν στους διαγωνισμούς δεν είναι ότι τους βαρύνει ένα μικρό ποσό για τη δημοσίευση. Είναι γιατί θα εξυπηρετηθούν άλλα συμφέροντα και θα πάρουν το έργο και τις υπηρεσίες σε μεγαλύτερες τιμές. Αυτή είναι η βάση που θα πρέπει το ελληνικό πολιτικό σύστημα και τα κόμματα να ξεκαθαρίσουν. Θυμίζω, επίσης, για την ιστορία ότι η θέση της Νέας Δημοκρατίας το 2016 -όταν έγινε η περικοπή από το ΣΥΡΙΖΑ επί Υπουργίας Σταθάκη- ο τότε εισηγητής της Νέας Δημοκρατίας είπε ότι όταν θα βγει η Νέα Δημοκρατία στη Κυβέρνηση θα επαναφέρει ολικά τις δημοσιεύσεις. Αυτή είναι η θέση, η οποία μέχρι σήμερα γνωρίζουμε ότι έχουν υιοθετήσει το σύνολο των κομμάτων και πραγματικά το ερώτημα είναι γιατί δεν το κάνατε.

Βεβαίως, μέσα στον προϋπολογισμό το δικό μας σαν επαρχιακές εφημερίδες το να μην γνωρίζουμε τι θα συμβεί και για τα επόμενα χρόνια να είμαστε σε ένα μόνιμο καθεστώς ομηρίας δεν νομίζω ότι μας τιμά να ερχόμαστε κάθε δύο χρόνια να κάνουμε την ίδια συζήτηση. Πραγματικά, σας λέω από το 2014.

Ευχαριστώ και για τη δυνατότητα που μου δώσατε. Νομίζω ότι έχει φτάσει η ώρα πραγματικά να λυθεί το θέμα άπαξ δια παντός -και να μην το ξαναφέρουμε μετά από δύο χρόνια και να κρυβόμαστε πίσω από το δάκτυλό μας- εάν θέλουμε πραγματικά να εξασφαλίσουμε το δημόσιο συμφέρον και μόνο.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε Τριανταφυλλόπουλε.

Το λόγο τον έχει ο κ. Μιχαήλ Γιαννάκος, Πρόεδρος της Πανελλήνιας Ομοσπονδίας Εργαζομένων Δημόσιων Νοσοκομείων.

**ΜΙΧΑΗΛ ΓΙΑΝΝΑΚΟΣ** **(Πρόεδρος της Πανελλήνιας Ομοσπονδίας Εργαζομένων Δημοσίων Νοσοκομείων (ΠΟΕΔΗΝ)):** Ευχαριστώ κύριε Πρόεδρε.

Να απαντήσω στις ερωτήσεις. Είπα και στην αρχική μου τοποθέτηση ότι το 35% του προσωπικού των φορέων του Υπουργείου Υγείας αποτελείται από συμβασιούχο προσωπικό. Νομίζω ότι και η ίδια η Κυβέρνηση αποδέχεται πια και ο Υπουργός Υγείας ότι υπάρχουν σοβαρές ελλείψεις προσωπικού στα Νοσοκομεία, τα Κέντρα Υγείας και το ΕΚΑΒ. Μάλιστα, οι δυσλειτουργίες είναι εμφανείς στα Νοσοκομεία και στο Εθνικό Σύστημα Υγείας εξαιτίας των ελλείψεων και στις λίστες των χειρουργείων, στα κρεβάτια των Μονάδων Εντατικής Θεραπείας που λιγόστεψαν κατά 100 φέτος, αλλά κυρίως με τη λειτουργία των Περιφερειακών Νοσοκομείων τα οποία πραγματικά λόγω των ελλείψεων δεν μπορούν να αντιμετωπίσουν ούτε απλά περιστατικά και γίνονται διακομιδές, τα ράντζα, οι ταλαιπωρίες στα επείγοντα των μεγάλων νοσοκομείων της Περιφέρειας, στην Αττική και τη Θεσσαλονίκη.

Τα Νοσοκομεία έχουν 40.000 κενές οργανικές θέσεις και υπηρετούν 20.000 συμβασιούχοι. Ξέρουμε ότι καλύπτουν πάγιες και διαρκείς ανάγκες και υπηρετούν στο σύστημα με συνεχείς ανανεώσεις των συμβάσεων πάνω από 5, 6 και άλλοι 7 χρόνια. Υπάρχει η δέσμευση -θα έλεγα όχι μόνο από την Κυβέρνηση και από τα άλλα κόμματα- ότι θα αναληφθούν πρωτοβουλίες να ξεπεραστούν, τα όποια συνταγματικά εμπόδια για να γίνουν μόνιμοι εργαζόμενοι αυτοί, αορίστου χρόνου. Αυτό δεν είναι καλό μόνο για τους ίδιους –γιατί, όπως έχει δεσμευτεί η Πολιτεία, καλύπτουν πάγιες και διαρκείς ανάγκες- καθώς η εργασιακή ανασφάλεια τους οδηγεί σε παραίτηση και είναι καλό και για το σύστημα γιατί οι ίδιοι συμμετέχουν σε προκηρύξεις μόνιμου προσωπικού και καταλαμβάνουν θέσεις μονίμων επειδή συμμετέχουν με αυξημένη μοριοδότηση και έχουμε ανακύκλωση του ίδιου προσωπικού. Δεν έχουμε νέο προσωπικό στο σύστημα.

Το Α.Σ.Ε.Π., πράγματι καθυστερεί πάρα πολύ για να εκδώσει οριστικά αποτελέσματα σε προκηρύξεις. Αρκεί να σας πω ό,τι η προκήρυξη που ανακοινώθηκε από τον κύριο Κικίλια και τον κύριο Μητσοτάκη στην αρχή της προηγούμενης θητείας, το 2019, ακόμη βρίσκεται στο στάδιο των προσωρινών αποτελεσμάτων. Δεν έχουν ακόμη οριστικοποιηθεί οι πίνακες, δεν έχει πιάσει ακόμη δουλειά αυτό το προσωπικό.

Ως εκ τούτου, λοιπόν, ο προγραμματισμός των προσλήψεων για το 2024 στα νοσοκομεία, θα είναι στα 5 και 6 χρόνια, εάν δεν ληφθεί μέριμνα να τρέξουν οι διαδικασίες στο Α.Σ.Ε.Π.. Αυτό είναι διαχρονικό πρόβλημα, δεν είναι πρόβλημα των τελευταίων χρόνων, εδώ και πάρα πολλά χρόνια το Α.Σ.Ε.Π. καθυστερεί να δώσει αποτελέσματα. Φταίει η έλλειψη προσωπικού που έχει;

Φταίνε άλλα πράγματα;

Πρέπει να τα δούμε όλα αυτά πολύ σοβαρά και να λυθούν αυτές οι δυσλειτουργίες, για να βγαίνουν έγκαιρα οι οριστικοί πίνακες και να πιάνει δουλειά το προσωπικό στο Εθνικό Σύστημα Υγείας.

Πράγματι, όπως είπε ένας βουλευτής πριν, δεν τηρείται το Προεδρικό Διάταγμα Παυλόπουλου, το Π.Δ.164/2004.

Οι συνάδελφοι μου υπηρετούν επικουρικοί 5 και 6 και 7 χρόνια, όπως και το Ο.Α.Ε.Δ. με το Πρόγραμμα των τεσσάρων χιλιάδων. Όμως, υπάρχουν Κοινοτικές Οδηγίες, Ευρωπαϊκά Δικαστήρια που έχουν εκδώσει αποφάσεις και ελληνικά δικαστήρια, που όταν καλύπτεις πάγιες και διαρκείς ανάγκες, θα πρέπει να μετατρέπονται οι συμβάσεις σε αορίστου χρόνου. Αυτό εδώ, δυστυχώς, δεν γίνεται.

Μία τελευταία ερώτηση που μου τέθηκε, ήταν για την αναστολή των συναδέλφων λόγω εμβολιασμού.

Ο εμβολιασμός πρέπει να πούμε προς την ελληνική κοινωνία ήταν απαραίτητος, για να έχουμε σήμερα αυτή την επιδημιολογική κατάσταση που έχουμε, δεν θα έπρεπε, όμως, να είναι υποχρεωτικός. Γι’ αυτό και η ΠΟΕΔΗΝ από την πρώτη στιγμή προσέφυγε στο Συμβούλιο της Επικρατείας και αν δεν απολύθηκαν οι συνάδελφοι και γύρισαν πίσω, όπως ήθελε η Κυβέρνηση να απολυθούν, είναι γιατί βγήκε η Απόφαση της Ολομέλειας του Συμβουλίου Επικρατείας και οι συνάδελφοι αυτοί δικαιώθηκαν και επέστρεψαν πίσω. Βέβαια, πρέπει να τους καταβληθούν και οι μισθοί από την ημερομηνία που βγήκε η Απόφαση έως την ημέρα που επέστρεψαν, ακόμη δεν έχουν επιστρέψει οι μισθοί τους και με δική τους ευθύνη, θα έλεγα, γιατί συνεχίζουν να διεκδικούν στα Ευρωπαϊκά Δικαστήρια περισσότερο χρόνο επιστροφής των χρημάτων.

Είναι επιβεβλημένο και το γνωρίζει η Κυβέρνηση, γι’ αυτό και ανανεώνει τις συμβάσεις, να μονιμοποιηθούν οι συνάδελφοι οι οποίοι υπηρετούν με ανελαστικές μορφές απασχόλησης στο Εθνικό Σύστημα Υγείας.

Θα πρέπει όλα τα Κόμματα και η ίδια η Κυβέρνηση, να αναλάβουν πρωτοβουλία και αυτό να γίνει, εάν δεν θέλουμε πραγματικά να δούμε λουκέτα σε νοσοκομεία, κέντρα υγείας και ασθενοφόρα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε πολύ, κύριε Γιαννάκο.

Το λόγο έχει ο κ. Κασαπίδης.

**ΓΕΩΡΓΙΟΣ ΚΑΣΑΠΙΔΗΣ (Περιφερειάρχης Δυτικής Μακεδονίας):** Σας ευχαριστώ πολύ, κύριε Πρόεδρε.

Σε ότι αφορά την ερώτηση που μου απηύθυνε ο κύριος Γερουλάνος, να απαντήσω στο ερώτημα, ως προς το πόσο ικανοποιημένοι είμαστε με την εκπροσώπηση των τοπικών φορέων στα όργανα του προγράμματος της Δίκαιης Αναπτυξιακής Μετάβασης.

Δεν είμαστε ευχαριστημένοι, κύριε Γερουλάνο και πάγια αρχή της παρούσας Περιφερειακής Αρχής ήταν και παραμένει, η αποκεντρωμένη λειτουργία του Προγράμματος, στο μέτρο του δυνατού βέβαια, δεν μπορεί να αποκλειστεί και ένας κεντρικός συντονισμός και η λειτουργία ενός τόσο μεγάλου Προγράμματος, που ξεπερνά τα όρια της Δυτικής Μακεδονίας, είναι ένα Εθνικό – ένα Ευρωπαϊκό Πρόγραμμα, ωστόσο από την αρχή είχαμε ζητήσει, να δημιουργηθεί και ένα παράρτημα στη Δυτική Μακεδονία.

Βέβαια έχει δημιουργηθεί ένα όργανο, η Περιφερειακή Εδαφική Επιτροπή του Προγράμματος Δίκαιης Αναπτυξιακής Μετάβασης, όπου σε κάθε περιφέρεια που συμμετέχει στο Πρόγραμμα της Δίκαιης Αναπτυξιακής Μετάβασης συγκροτείται αυτό το όργανο από εκπροσώπους των τοπικών φορέων και κύρια αρμοδιότητά του είναι η επεξεργασία και η διαβούλευση ζητημάτων τοπικής ανάπτυξης και προτάσεων που μπορούν να υποβληθούν στην ειδική υπηρεσία, στην κεντρική υπηρεσία δηλαδή του Προγράμματος, στο Διοικητή και στη συνέχεια να πάρουν το δρόμο τους ως προτεινόμενα έργα που εντάσσονται στο συγκεκριμένο Πρόγραμμα και έχουμε επιτυχημένα παραδείγματα από αυτή τη λειτουργία, αρκετές από τις προτάσεις μας πλέον έχουν πάρει το δρόμο για να γίνουν προσκλήσεις και να τρέξουν οι αντίστοιχες δράσεις που είχαμε προτείνει.

Επίσης, παραμένει το αίτημά μας για την περαιτέρω λειτουργία σε τοπικό επίπεδο κάποιας υπηρεσίας που θα υποστηρίζει τις προτάσεις των τοπικών επιχειρηματιών, των επενδυτών, οι οποίοι υποβάλλουν τους φακέλους των επενδυτικών προτάσεων και αξιολογούνται από τον ΕΦΕΠΑΕ, όπου έχει υπογράψει μια σύμβαση ή Κεντρική Υπηρεσία, η Ειδική Υπηρεσία με τον Οργανισμό αυτόν. Εμείς ζητήσαμε ένα τμήμα του ΕΦΕΠΑΕ να λειτουργήσει εδώ στη Δυτική Μακεδονία, γιατί ο κύριος όγκος όχι μόνο του Προγράμματος, αλλά και των εν δυνάμει επενδύσεων που μπορούν να χρηματοδοτηθούν μέσα από αυτό το Πρόγραμμα 1 δισεκατομμύριο ευρώ από το 1,6 απευθύνεται στη Δυτική Μακεδονία και εξ αυτών τα 550 εκατομμύρια ευρώ, συν τα 220 αφορούν την εκπαίδευση, τα 550 αφορούν τις άμεσες επενδύσεις, θα χρηματοδοτήσουν δράσεις στη Δυτική Μακεδονία. Οπότε θεωρούμε σκόπιμο ότι θα μπορούσε και το ζητάμε από τον ΕΦΕΠΑΕ διαρκώς να λειτουργήσει μια αντένα εδώ στη Δυτική Μακεδονία και να προσληφθούν επιστήμονες που θα λειτουργήσουν κατά τα πρότυπα του ΕΦΕΠΑΕ εδώ σε τοπικό επίπεδο. Αυτό είναι ανοιχτό το θέμα, όπως με διαβεβαίωσαν οι αρμόδιοι του ΕΦΕΠΑΕ, αυτό μπορεί να λειτουργήσει. Βέβαια τώρα θα βγουν οι πρώτες προσκλήσεις για να υποβάλουν οι ενδιαφερόμενοι επιχειρηματίες επενδυτές τις προτάσεις τους και αυτό θα το δούμε στη συνέχεια πώς θα εξελιχθεί.

Επίσης, ρώτησε ο κύριος Γερουλάνος για τις δυνατότητες των υπηρεσιών και εν προκειμένω των υπηρεσιών της Περιφέρειας Δυτικής Μακεδονίας να μπορέσουν να ανταπεξέλθουν στις υπηρεσιακές ανάγκες λειτουργίας ενός τέτοιου προγράμματος, μάλιστα, ανέφερε το Ταμείο Ανάκαμψης, προφανώς αναφέρονται και στο Πρόγραμμα της Δίκαιης Αναπτυξιακής Μετάβασης, καθώς το Ταμείο Ανάκαμψης λειτουργεί κεντρικά. Είμαστε σε ένα βαθμό επαρκώς μπορούμε να πούμε στελεχωμένοι για να λειτουργήσουμε τέτοιου είδους προγράμματα, δεδομένου ότι τρέχει ήδη κάθε Περιφέρεια και η Δυτική Μακεδονία, το Ευρωπαϊκό Περιφερειακό Πρόγραμμα, το περιβόητο ΠΕΠ, βέβαια τα μεγέθη που αναφέρονται τώρα μεταξύ των προγραμμάτων που τρέχει η Δυτική Μακεδονία σε σχέση με αυτά που θα τρέξουν της Δίκαιης Αναπτυξιακής Μετάβασης δεν είναι συγκρίσιμα, δεδομένου ότι της Δίκαιης Αναπτυξιακής Μετάβασης είναι δεκαπλάσια σε μέγεθος πόρων, οπότε μπορεί να έχει την δυνατότητα και την εμπειρία η Περιφέρεια να τρέξει τέτοια προγράμματα, όχι όμως και τον αριθμό των υπαλλήλων για να μπορέσει να ανταποκριθεί σε έναν τόσο μεγάλο όγκο δουλειάς, για αυτό άλλωστε έχουμε ζητήσει και ο ίδιος προσωπικά εδώ και 3 - 4 χρόνια περαιτέρω ενίσχυση του υπηρεσιακού μηχανισμού του Οργανισμού της Δυτικής Μακεδονίας και αυτό έχει επιτευχθεί σε ένα σημαντικό βαθμό και θα ήθελα να ευχαριστήσω και τους αρμόδιους υπουργούς και την Κυβέρνηση που άκουσε το αίτημά μας και ήδη για την πρώτη τριετία 2020, 2021, 2022 έχουν εξασφαλιστεί 48 νέες μόνιμες θέσεις εργασίας για τη Δυτική Μακεδονία. Για το 2023 εγκρίθηκαν 68 νέες θέσεις εργασίας, μονίμων υπαλλήλων και για το 2024, πριν από 15 μέρες μας ενέκρινε το Υπουργείο Εσωτερικών άλλες 48 νέες μόνιμες θέσεις εργασίας, πλέον των θέσεων της κινητικότητας που είναι αρκετές δεκάδες κενές θέσεις που έχουμε υποβάλει και ικανοποιήθηκαν ως αιτήματα, ακριβώς για να ενισχύσουμε με περισσότερο ανθρώπινο δυναμικό τις υπηρεσίες της Περιφέρειας για να μπορέσουν να τρέξουν προτάσεις που θα καταθέσει η Περιφέρεια.

Εδώ, θα πρέπει να πούμε, ότι η Περιφέρεια ως ένας δικαιούχος του προγράμματος της δίκαιης αναπτυξιακής μετάβασης ή του επιχειρησιακού προγράμματος του ΠΕΠ, είναι ένας από τους 70 τελικούς δικαιούχους της δυτικής Μακεδονίας που μπορεί να υποβάλλει προτάσεις σε αυτά τα προγράμματα. Το ίδιο αναγκαία η στήριξη με ανθρώπινο δυναμικό είναι και για τους άλλους φορείς - δικαιούχους που είναι οι 13 Δήμοι της Περιφέρειάς μας, είναι τα πέντε νοσοκομεία, είναι το πανεπιστήμιο, είναι και άλλοι φορείς που έχουν δυνατότητα υποβολής προτάσεων, όμως δυσκολεύονται και να ετοιμάσουν τις μελέτες, αλλά και να επιβλέψουν και να παρακολουθήσουν αυτά τα έργα. Γι’ αυτό σε πολλές περιπτώσεις συνάπτει η Περιφέρεια προγραμματική σύμβαση με τους αντίστοιχους φορείς και αναλαμβάνουμε επιπλέον όγκο δουλειάς για να διευκολύνουμε ακριβώς την διεκπεραίωση αυτών των προτάσεων.

Θέλω να πιστεύω, ότι με την ενσωμάτωση και των νέων 162 υπαλλήλων που μας έχουν εγκριθεί με τις προσλήψεις και του 2024, να είναι καλύτερη η λειτουργία της Περιφέρειάς μας για τα επόμενα χρόνια, για να μπορέσει να ανταποκριθεί στις αυξημένες ανάγκες όχι μόνο του Προγράμματος της Δίκαιης Αναπτυξιακής Μετάβασης, αλλά και του Ευρωπαϊκού Περιφερειακού Προγράμματος του ΠΕΠ, το οποίο είναι προσαυξημένο κατά 100 εκατομμύρια σε σχέση με αυτό που παραλάβαμε. Άρα, κυριολεκτικά, ένας μεγάλος αριθμός πόρων, πακτωλός χρημάτων, θα εισαχθούν στη δυτική Μακεδονία την επόμενη προγραμματική περίοδο και έχουν γίνει οι απαραίτητες προετοιμασίες για να ενισχύσουμε το ανθρώπινο δυναμικό και μόνιμους υπαλλήλους τον οργανισμό μας, με επιπλέον εξωτερικές συνεργασίες, είτε με στελέχη από τη ΜΟΔ και σχετικές συμβάσεις, είτε μέσω των Τοπικών Αναπτυξιακών Οργανισμών και επιπλέον συμβάσεις με εξωτερικούς συνεργάτες. Ενισχύουμε ακόμα περισσότερο το ανθρώπινο δυναμικό, αλλά καταλαβαίνετε όταν δεκαπλασιάζεται ο όγκος των πόρων που θα εισρεύσουν στη δυτική Μακεδονία, κάτι αντίστοιχο πρέπει να συμβεί και στο ανθρώπινο δυναμικό όλων των τελικών δικαιούχων. Το επισημαίνω για ακόμη μια φορά, διότι ελλοχεύει κίνδυνος να μην μπορέσουμε να απορροφήσουμε το σύνολο των πόρων που αφορούν στη δυτική Μακεδονία από το πρόγραμμα της Δίκαιης Αναπτυξιακής Μετάβασης και όλων των άλλων προγραμμάτων που καταφέραμε την περασμένη Τετραετία που θητεύσαμε να δεσμευτούμε κοντά στα 7,5 δισεκατομμύρια ευρώ για την επόμενη προγραμματική περίοδο για τη δυτική Μακεδονία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον Περιφερειάρχη Δυτικής Μακεδονίας, τον κ. Γεώργιο Κασαπίδη. Τώρα τον λόγο έχει ο κ. Μόσχος Παντελής, Πρόεδρος της Πανελλαδικής Ομοσπονδίας Συλλόγων Παραγωγών Αγροτικών Προϊόντων Πωλητών Λαϊκών Αγορών.

**ΠΑΝΤΕΛΗΣ ΜΟΣΧΟΣ (Πρόεδρος της Πανελλήνιας Ομοσπονδίας Συλλόγων Παραγωγών Αγροτικών Προϊόντων Πωλητών Λαϊκών (ΠΟΣΠΑΠΠΛΑ)):** Καλησπέρα και πάλι. Θέλω να πω στον κ. Γερουλάνο, που άκουσα την ερώτηση, ότι στην Αττική είναι γύρω στα 120 ευρώ το μήνα το δικαίωμα πληρώνουμε. Το 50% από αυτά το παίρνουν οι δήμοι για την αποκομιδή σκουπιδιών και άλλων λειτουργιών, τα υπόλοιπα είναι στον φορέα λειτουργίας. Εκεί που έχουμε πρόβλημα όμως, είναι στην επαρχία που πολλές φορές πολλοί δήμοι και ιδιαίτερα στην Πελοπόννησο και στη Μακεδονία παίρνουν δικαίωμα πολλαπλάσιο. Δηλαδή, 5 ευρώ είναι στην Αττική ή στη Θεσσαλονίκη και αυτοί θέλουν 20 και 30 ευρώ την ημέρα. Αυτό δημιουργεί πρόβλημα. Έχουμε ζητήσει από το Υπουργείο Ανάπτυξης να είναι δεσμευτικό για όλη τη χώρα με ένα μικρό ποσοστό παραπάνω από αυτό που είναι στην Αττική και στη Θεσσαλονίκη.

Άκουσα άλλη μία ερώτηση εάν ο χρόνος επαρκεί για να μπορέσουν οι παραγωγοί και οι επαγγελματίες να πληρώνουν τις υποχρεώσεις για να πάρουν την άδεια, να πω ότι και αρκετός είναι ο χρόνος αλλά λόγω των εορτών και μικρός μπορεί να γίνει. Το μόνο θετικό είναι ότι οι πωλητές είναι ενημερωμένοι γι’ αυτή τη διαδικασία κι εμείς θα τους ενημερώσουμε ξανά, ώστε να τρέξουν και να προλάβουν αυτή τη διαδικασία.

Δεν έχω κάτι άλλο. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε πολύ.

Ολοκληρώθηκε, κυρίες και κύριοι συνάδελφοι, και ο τρίτος κύκλος με τις απαντήσεις στις τοποθετήσεις ερωτήσεις των συναδέλφων Βουλευτών από τους εκπροσώπους των φορέων.

Το λόγο τώρα έχει ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών)**: Ευχαριστώ, κύριε Πρόεδρε.

Θέλω να ευχαριστήσω και από την πλευρά μου όλους τους φορείς για τα εποικοδομητικά τους σχόλια.

Θα σταθώ μόνο πολύ γρήγορα σε δύο θέματα που αναφέρθηκαν. Το ένα είναι από τους εκπροσώπους της Αστυνομίας. Σε καμία περίπτωση αυτό το βοήθημα δεν είναι αντισταθμιστικό ως προς την επικινδυνότητα και ούτε πρόκειται να το λέγαμε αυτό ποτέ. Μάλιστα, η συγκεκριμένη ενίσχυση είχε συμφωνηθεί με το Υπουργείο Προστασίας του Πολίτη αρκετά προηγούμενα και, μάλιστα, ήταν στη διαβούλευση από την 1η Δεκεμβρίου που ανέβηκε το νομοσχέδιο. Άρα, δεν συνδέεται με τα γεγονότα, ήθελα να αναφέρω. Η ιδέα είναι ακριβώς, για να το εξηγήσω, ότι όταν αναλαμβάνουν υπηρεσία αστυνομικοί και πηγαίνουν σε ένα γήπεδο της επαρχίας να φυλάξουν παίρνουν 30€ οδοιπορικά, ενώ εάν πήγαιναν στο «Καραϊσκάκη» ή στο ΟΑΚΑ δεν έπαιρναν 30€ οδοιπορικά και δεν γινόταν γιατί έκαναν την ίδια δουλειά. Τώρα, επιπλέον εάν είναι απομακρυσμένο παίρνουν 30€, παίρνουν συν 30€ οδοιπορικά. Αυτό δεν έχει καμία σχέση με την επικινδυνότητα κ.λπ. Να πούμε απλά ότι από 1/1/2024 και νομίζω τέλος του μήνα γιατί νομίζω ότι ο μισθός δίνεται προκαταβολικά, υπάρχουν πέντε αυξήσεις στους ένστολους πέρα από την οριζόντια, το επίδομα παιδιού, το επίδομα ειδικών συνθηκών εργασίας που αυξάνεται, αυτό ουσιαστικά αναφέρεται στην επικινδυνότητα που έχουν οι αστυνομικοί, έχουμε τώρα μέσα στο νομοσχέδιο τα οδοιπορικά και τα έξοδα διανυκτέρευσης, τα επιδόματα ευθύνης τους και, επιπλέον, υπάρχει και αυτό το μέτρο το οποίο είναι σαν τα οδοιπορικά επιπλέον για όποτε γίνεται τέτοιο γεγονός, το οποίο ήταν και πάγιο αίτημα, να αναφέρω, και πολλοί αστυνομικοί το ζητούν και το θέλουν και είναι και σωστό. Απλά για να διαλευκάνω τον λόγο και πώς προέκυψε αυτό το ποσό.

Όσον αφορά το ιατρικό και νοσηλευτικό προσωπικό, σωστά η προκήρυξη του ΑΣΕΠ, γιατί το μετρούσα κι εγώ, προκηρύχθηκε 31 Αυγούστου 2022 και βγήκαν τα προσωρινά αποτελέσματα για τους 4.000 πριν μια εβδομάδα. Άρα, εδώ συμφωνούμε όλοι ότι υπάρχει θέμα και προσπαθούν να επιταχυνθούν οι διαδικασίες του ΑΣΕΠ. Μία από τις βασικές μεταρρυθμίσεις που έγινε και τώρα με τον προηγούμενο διαγωνισμό είναι ότι γίνεται μία φορά ένας διαγωνισμός και μετά όλες οι επόμενες προκηρύξεις παίρνουν κατευθείαν κατά προτεραιότητα από τις εξετάσεις που έγιναν προηγουμένως, οπότε για να επιταχυνθεί όσο γίνεται η διαδικασία. Προφανώς, πολύ δίκαιο το αίτημα, επεκτείνεται, το ανέφεραν και οι φορείς, μέχρι τέλος του έτους. Η ιδέα είναι όλοι να απορροφηθούν ως μόνιμοι μέσω των διαγωνισμών. Εδώ υπάρχει ένα θέμα κοινωνικής δικαιοσύνης, από τη μία έχεις τους υπαλλήλους οι οποίοι εργάζονται, από την άλλη έχεις άλλα αξιόλογα στελέχη με ίδια ή περισσότερα προσόντα σε σχέση με κάποιους άλλους. Οπότε, προσπαθούμε να συγκεράσουμε αυτά τα δύο για να έχουν οι πολίτες τις καλύτερες δυνατές υπηρεσίες και να παρατείνονται αλλά και να απορροφώνται από τις μόνιμες προσλήψεις βάσει των μορίων, της εμπειρίας τους κ.λπ. και, συγχρόνως, να έρχονται και νέα άτομα, ώστε αυτό το πράγμα όσο γίνεται συντομότερα να τελειώσει, να έχουν απορροφηθεί και οι άνθρωποι, να έρθουν και οι νέες προσλήψεις που έχουμε πει, 10.000 επιπλέον στην τετραετία.

Να εξηγήσω καταρχήν, έρχονται 7.000 από το παρελθόν και το 2024 προκηρύσσονται άλλες 6.500 και σταδιακά και οι υπόλοιπες, ώστε να φτάσουμε συν 10.000 σε αριθμό υπηρετούντων μέχρι το τέλος της τετραετίας. Απλά για την ιστορία, στο τέλος του 2018 είχαμε 98.000 προσωπικό στο Εθνικό Σύστημα Υγείας, τώρα έχουμε 105.500 συν 6.500. Αλήθεια είναι ότι οι συμβασιούχοι αυξήθηκαν από περίπου 20.000 το 2018 σε 33.000 γιατί είχαμε τον COVID. Τώρα βρισκόμαστε στην κατάσταση που τους μονιμοποιούμε, μέσω των προσλήψεων, όμως, του ΑΣΕΠ για να είναι δίκαιο ως προς και τον υπόλοιπο κόσμο που έχει αντίστοιχα μόρια και αντίστοιχη εμπειρία.

Ευχαριστώ θερμά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε, κύριε Υφυπουργέ.

Με την τοποθέτηση του Υφυπουργού Εθνικής Οικονομίας και Οικονομικών, κ. Αθανασίου Πετραλιά, έχει ολοκληρωθεί η δεύτερη συνεδρίαση.

Να ευχαριστήσω κι εγώ τους εκπροσώπους των φορέων για την παρουσία τους.

Η τρίτη συνεδρίαση, η συζήτηση επί των άρθρων, είναι εδώ στην Αίθουσα Γερουσίας στις 18:00.

Σας ευχαριστώ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τσιάρας Κωνσταντίνος, Παναγιωτόπουλος Ανδρέας, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Βατσινά Ελένη, Γερουλάνος Παύλος, Φωτόπουλος Στυλιανός, Κόντης Ιωάννης, Οικονομόπουλος Αναστάσιος, Νατσιός Δημήτριος, Καζαμίας Αλέξανδρος, Καραγεωργοπούλου Ελένη και Τσακαλώτος Ευκλείδης.

Τέλος και περί ώρα 17.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**